
Innledning

Samerettsutvalget for områdene utenfor Finnmark fylke ble gjenoppnevnt ved kgl. res. 1. juni 2001 etter tilrådning fra Justis- og politidepartementet. Utvalget fikk i oppdrag å utrede spørsmålene om den samiske befolkningens rettslige stilling når det gjelder retten til og disponeringen og bruken av land og vann i tradisjonelle samiske områder fra og med Troms fylke og sørover. Det vil i praksis si Troms, Nordland og Nord-Trøndelag fylker; deler av Fosen-halvøya og de indre områdene mot svenskegrensen i Sør-Trøndelag fylke; de nordøstre delene av Hedmark fylke samt en del områder i Trollheimen og omegn. 

Nærværende betenkning fokuserer på hovedlinjene i Samerettsutvalgets forslag til nye lover om kartlegging og anerkjennelse av eksisterende rettigheter til land og vann i tradisjonelle samiske områder fra og med Troms fylke og sørover, om ny forvaltningsordning for gjenværende statsgrunn i Nordland og Troms, og om saksbehandling og konsultasjoner ved tiltak som kan få virkning i de tradisjonelle samiske områdene i Norge. Betenkningen behandler også noen av utvalgets forslag til endringer i fjelloven. 
Betenkningen er utarbeidet etter oppdrag fra Norske Samers Riksforbunds Sametingsgruppe. Oppdragsgiver har imidlertid ikke hatt noen innflytelse i forhold til betenkningens innhold og konklusjoner. 
1. Oversikt over hovedtrekkene i Samerettsutvalgets lovforslag

Utvalgets hovedutredning NOU 2007: 13, Bind A & B (Den nye sameretten) består av en innledende del (kapittel 1 – 4); beskrivende framstillinger av gjeldende rett på noen områder av betydning for utvalgets lovforslag (kapittel 5 – 11); og utvalgets vurderinger og lovforslag (kapittel 12 – 24). 

Utvalgets utredninger om historiske forhold, hvor det redegjøres for samenes bruk av naturen og rettighetsforhold i de tradisjonelle samiske områdene fra og med Troms fylke og sørover, er inntatt i NOU 2007:14 (Samisk naturbruk og rettssituasjon fra Hedmark til Troms). 

1.1 Foreslåtte nye lover og lovendringer

Foreslått ny lovgivning:

· Lov om kartlegging og anerkjennelse av eksisterende rettigheter til grunn og naturressurser i de tradisjonelle samiske områdene fra og med Troms fylke og sørover (kartleggings- og anerkjennelsesloven); 

· Lov om rettsforhold og disponering over grunn og naturressurser på Hålogalandsallmenningens grunn i Nordland og Troms (Hålogalandsloven);
· Lov om saksbehandling og konsultasjoner ved tiltak som kan få virkning for naturgrunnlaget i tradisjonelle samiske områder (saksbehandlings – og konsultasjonsloven). 

Foreslåtte endringer i eksisterende lovgivning:

· Lov 3. juni 1914 nr. 5 om erverv av kalkstenforekomster;
· Lov 14. desember 1917 nr. 16 om erverv av vannfall, bergverk og annen fast eiendom m.v. (industrikonsesjonsloven); 

· Lov 14. desember 1917 nr. 17 om vassdragsreguleringer;
· Lov 17. juni 1949 nr. 3 om erverv av kvartsforekomster;
· Lov 21. mars 1952 nr. 1 om avståing av grunn m.v. til drift av ikke mutbare mineralske forekomster;
· Lov om friluftslivet 28. juni 1957 nr. 16; 
· Lov 23. oktober 1959 nr. 3 om oreigning av fast eigedom (oreigningslova eller ekspropriasjonsloven);
· Lov 21. juni 1962 nr. 12 om vitenskapelig utforskning og undersøkelse etter og utnyttelse av andre undersjøiske naturforekomster enn petroleumsforekomster;
· Lov 21. juni 1963 nr. 23 om veger;
· Lov 19. juni 1970 nr. 63 om naturvern;
· Lov 12. mai 1972 nr. 28 om atom energivirksomhet;
· Lov 30. juni 1972 nr. 70 om bergverk;
· Lov 4. mai 1973 nr. 21 om undersøkelser etter og utvinning av petroleum i grunnen under norsk landområde;
· Lov om utnytting av rettar og lunnende m.m. i statsallmenningane (fjelllova) 6. juni 1975 nr. 31;
· Lov 10. juni 1977 nr. 82 om motorferdsel i utmark og vassdrag;
· Lov 13. mars 1981 nr. 13 om vern mot forurensninger og om avfall (forurensningsloven);
· Lov 29. mai 1981 nr. 38 om viltet;
· Lov 3. juni 1983 nr. 40 om saltvannfiske m.v.;
· Plan- og bygningslov 14. juni 1985 nr. 77;
· Lov 15. mai 1992 nr. 47 om laksefiske og innlandsfiske m.v.;
· Lov 11. juni 1993 nr. 100 om anlegg og drift av jernbane, herunder sporvei, tunnelbane og forstadsbane (jernbaneloven);
· Lov 11. juni 1993 nr. 101 om luftfart;
· Lov 12. mai 1995 nr. 23 om jord (jordlova);
· Lov 29. november 1996 om petroleumsvirksomhet;
· Lov om tomtefeste 20. desember 1996 nr. 106; 

· Lov 26. mars 1999 nr. 15 om retten til å delta i fiske og fangst;
· Lov 24. november 2000 nr. 82 om vassdrag og grunnvann (vannressursloven);

· Lov 28. november 2003 nr. 98 om konsesjon ved erverv av fast eiendom m.v. (konsesjonsloven);
· Lov 27. mai 2005 nr. 31 om skogbruk (skogbrukslova);
· Lov 17. juni 2005 nr. 79 om akvakultur (akvakulturloven);
· Lov 19. mai 2006 nr. 16 om rett til innsyn i dokument i offentlig verksemd (offentleglova); 
· Lov 15. juni 2007 nr. 40 om reindrift. 
1.2 Hovedtrekkene i Samerettsutvalgets forslag
Utvalget gir uttrykk at hovedformålet med lovforslagene er å legge til rette for effektiv gjennomføring av statens folkerettslige forpliktelser overfor samene, og bidra til at forvaltningen av grunn og naturressurser skjer på en balansert og økologisk bærekraftig måte, til beste både for samisk kultur og næringer, lokalbefolkningen og for allmennheten forøvrig.

Utvalget erkjenner at samer og andre ved langvarig bruk kan ha opparbeidet rettigheter til grunn og naturressurser, og foreslår opprettelse av en kommisjon som skal kartlegge innholdet og rekkevidden av slike rettigheter, herunder rettigheter til sjøområder. Utvalget foreslår videre at en særdomstol opprettes for å avgjøre tvister om rettigheter til grunn og naturressurser. Jf. forslag til lov om kartlegging og anerkjennelse av eksisterende rettigheter til grunn og naturressurser i de tradisjonelle samiske områdene fra og med Troms fylke og sørover (kartleggings- og anerkjennelsesloven). 
Utvalget foreslår nye eller endrede forvaltningsordninger for statsgrunn som andre ikke har opparbeidet seg eierrettigheter til. I følge utvalget tar disse forslagene sikte på å oppfylle kravene i ILO konvensjonens artikkel 15 om samisk deltakelse i forvaltningen av grunn og naturressurser i de samiske områdene. Utvalgets flertall
 foreslår å overføre statsgrunnen i Nordland og Troms til regionalt eierskap ved Hålogalandsallmenningen. Det nye eierorganets styre skal ha seks medlemmer. Flertallet foreslår at Sametinget, og fylkestingene i Nordland og Troms, hver oppnevner to medlemmer til styret. Det foreslås at Hålogalandsallmenningens eierrådighet skal være begrenset av hensyn til de som har bruksrettigheter i området som faller inn under denne allmenningen. Jf. forslag om lov om rettsforhold og disponering over grunn og naturressurser på Hålogalandsallmenningens grunn i Nordland og Troms (Hålogalandsloven).

Forvaltningen av rettighetene til blant annet bufebeite, jakt, fangst, fiske og uttak av trevirke, foreslås lagt til inntil seks regional utmarksstyrer. Det foreslås at utmarksstyrene skal ha representanter fra reindriften, jordbruket og jakt-, fiske- og friluftsinteressene. Utmarksstyrene skal oppnevnes kommunalt, men skal ha en uavhengig stilling både i forhold til kommunene og Hålogalandseiendommen. Utvalgets forslag endrer ikke retten til reindrift på Hålogalandsallmenningens grunn. Dagens regelverk for jakt, fangst og fiske på statsgrunn foreslås også videreført, men med den forskjell at forslaget tar sikte på å styrke lokale brukeres og lokalsamfunnenes posisjon – blant annet ved at inntektene av slik ressursutnyttelse tilbakeføres til lokalmiljøene.

Et mindretall
 foreslår at Hålogalandsallmenningen også skal omfatte statsgrunn i tradisjonelle samiske områder sør for Nordland fylke (sørsamiske områder). Dette mindretallet foreslår også at Sametinget oppnevner tre av de seks styremedlemmene i Hålogalandsallmenningens styre, mens de resterende tre styremedlemmene i følge mindretallet bør oppnevnes av de aktuelle fylkestingene i fellesskap, jf. hålogalandsloven.
Et annet mindretall
 foreslår å videreføre Statskogs eierolle i Nordland og Troms, men slik at eierrådigheten undergis visse begrensninger; jf. mindretallets forslag til lov om rettsforhold og disponering over statens grunn og naturressurser i Nordland og Troms. 
Utvalgets flertall foreslår at statseid grunn i tradisjonelle samiske områder i Sør-Norge fortsatt skal forvaltes etter fjelloven. Flertallet foreslår å utvide fjellstyrene i statsallmenninger hvor det drives samisk reindrift fra fem til sju medlemmer, med den konsekvens at reindriften og jordbruket får hver to medlemmer. Det foreslås også endringer i en del av lovens enkeltbestemmelser. Siktemålet med disse endringene er i følge utvalget synliggjøring av reindriftens rettigheter. 
I reindriftsloven foreslår utvalget blant annet at det presiseres at retten til samisk reindrift er en selvstendig bruksrett med grunnlag i aldres tids bruk.

Et samlet Samerettsutvalg foreslår nærmere saksbehandlings- og konsultasjonsregler for situasjoner hvor det overveies å iverksette tiltak som kan få virkning for naturgrunnlaget i de tradisjonelle samiske områdene, jf. forslag om lov om saksbehandling og konsultasjoner ved tiltak som kan få virkning for naturgrunnlaget i tradisjonelle samiske områder (saksbehandlings – og konsultasjonsloven). Det geografiske virkeområdet for reglene om saksbehandling og konsultasjoner omfatter også Finnmark fylke. Utvalget foreslår at saksbehandlings- og konsultasjonsloven skal gjelde i Finnmark, Troms, Nordland og Nord-Trøndelag fylke; samt kommunene Osen, Roan, Åfjord, Bjugn, Rissa, Selbu, Tydal, Holtålen, og Røros i Sør-Trøndelag fylke, og Surnadal, Sunndal og Rindal kommuner i Møre og Romsdal fylke.
Utvalget begrunner forslaget om særlige saksbehandlings- og konsultasjonsregler med at det er nødvendig med slike regler for å unngå iverksettelse av tiltak som kan stride mot folkerettens krav til vern av samisk materiell kultur. De foreslåtte saksbehandlings- og konsultasjonsreglene vil også få anvendelse ved vedtak av fiskereguleringer. Forslaget tar sikte på å sikre samisk deltakelse i beslutningsprosesser i saker som kan få betydning for samiske rettighetshavere og interesser. I tillegg til saksbehandlings – og konsultasjonsloven foreslår utvalget særskilte saksbehandlings- og konsultasjonsregler i bergverksloven, naturvernloven og plan- og bygningsloven. Forslagene legger opp til konsultasjoner både mellom offentlige organer og Sametinget, og mellom offentlige organer og andre samiske rettighetshavere og interesser.

2. Samerettsutvalgets valg av hovedløsninger
Nærværende kapittel inneholder en overordnet og prinsipiell vurdering av Samerettsutvalgets (utvalget) forslag til hovedløsninger for sikring av den samiske befolkningens rettslige stilling når det gjelder retten til og disponeringen og bruken av land og vann i tradisjonelle samiske områder fra og med Troms fylke og sørover. 

2.1 Regionalisering av samiske rettigheter i Norge
Dersom utvalgsflertallets forslag gjennomføres vil det i praksis innebære etablering av en regionalisert ordning for samiske rettigheter i Norge. Dette synet begrunnes med to forhold: 

Flertallets forslag åpner for en ordning som i praksis vil innebære at samiske rettigheter gis ulikt rettslig vern i de forskjellige regionene i landet. Forslaget innebærer at samiske rettigheter i Finnmark vil ha et sterkere vern enn hva tilfellet vil bli utenfor Finnmark. Samiske rettigheter i Nordland og Troms fylker vil igjen få et bedre vern enn tilsvarende rettigheter Sør-Norge. 
Konsekvensen av flertallets forslag er at man vil få en glidende skala for samiske rettigheter hvor samiske rettigheter i Sør-Norge tilkjennes svakest vern. Det er overraskende at utvalgets flertall har valgt en slik løsning, spesielt på bakgrunn av at samisk kultur, reindrift og samfunnsliv i de sørsamiske områdene er under et langt sterkere press fra grunneiere og konkurrerende interesser enn hva tilfellet er lenger nord i landet. Flertallets forslag vedrørende tradisjonelle sørsamiske områder bygger i stor utstrekning på praktiske og pragmatiske hensyn, herunder at det vil være lite realistisk å tenke seg at man vil få gjennomslag for en forvaltningsordning tilsvarende den som er foreslått for Nordland og Troms fylker.
Dernest er det slik at utvalgsflertallets forslag vedrørende forvaltningen av land og vann i tradisjonelle samiske områder i praksis tar sikte på å etablere en form regional forvaltning som i liten grad tar hensyn til samens rett til å ha en avgjørende innflytelse i forvaltningen av egne tradisjonelle områder. Utvalgsflertallets forslag vedrørende samisk deltakelse i forvaltningen land og ressurser begrenser seg til å tilgodese samene med en marginal innflytelse i spørsmål vedrørende disponeringen av gjenværende grunn med tilhørende ressurser. 
Man kan ha viss forståelse for at utvalgsflertallet søker løsninger som etablerer en viss balanse mellom samiske rettigheter og andres rettigheter og interesser. Det er imidlertid slik at staten har særskilte folkerettslige forpliktelser overfor samene som et urfolk, noe som staten ikke har overfor de øvrige gruppene som flertallet gjennom lovforslagene søker å ta hensyn til. Dette betyr at i den grad andre grupper innenfor tradisjonelle samiske områder tilkjennes rettigheter eller tilgodeses på grunnlag av gjeldende norsk rett eller politiske hensyn, så kan slike rettigheter og hensyn ikke gå på bekostning av rettigheter som samene har krav på i samsvar folkeretten. 

2.2 Identifisering av rettigheter og avklaring av rettighetskrav
Det framgår av mandatet at utvalget skal utrede spørsmålene omkring den samiske befolkningens rettslige stilling når det gjelder retten til og disponeringen og bruken av land og vann i samiske bruksområder utenfor Finnmark fylke, og at utvalget bør ta sikte på å identifisere retten til og disponeringen og bruken av land og vann i samiske bruksområder utenfor Finnmark fylke i samsvar med artikkel 14 (2) i ILO konvensjon nr. 169.

Utvalget foreslår at kartleggingskommisjonen og utmarksdomstolen for de tradisjonelle samiske områdene henholdsvis skal utrede og avgjøre rettighetskrav på grunnlag av gjeldene norsk rett. I praksis innebærer dette anvendelse av rettsinstituttene hevd og alders tids bruk. Dette gir nødvendigvis ingen garanti for en identifisering og sikring av samiske rettigheter i samsvar med statens folkerettslige forpliktelser overfor samene.  

Som kjent fastslår ILO konvensjonens artikkel 14 (2) at statlige myndigheter skal ta nødvendige skritt for å identifisere de landområder der vedkommende urfolk ”tradisjonelt lever”, og sikre effektivt vern for deres eiendomsrett og rett til besittelse. Det synes klart at denne bestemmelsen i noen tilfeller pålegger staten en forpliktelse til å anerkjenne samisk eiendomsrett utover det som følger av gjeldende norsk rett, blant annet med hensyn til anerkjennelse av rettigheter som er opparbeidet gjennom reindriftens bruk av områder.

Utvalgets forslag innebærer også grunnlaget for identifisering av etablerte samiske rettigheter blir snevrere enn hva tilfellet er i Finnmark. Det fastslås i finnmarksloven § 5 siste punktum, at grunnlaget for vurderingene av rettighetskrav i henholdsvis Finnmarkskommisjonen og Utmarksdomstolen for Finnmark ikke er begrenset til hevd og alders tids bruk. Finnmarksloven § 5 bestemmer at man ved identifiseringen og avklaringen av rettigheter også skal ta hensyn til at slike rettigheter kan være etablert ”på annet grunnlag” – med andre ord eventuelle andre rettslige grunnlag som måtte foreligge i tillegg til hevd og alders tids bruk.
 
Bestemmelsen i finnmarksloven § 5 siste punktum, samt bestemmelsen om forholdet til folkeretten i § 3, hvor blant annet ILO-konvensjonen gis forrang ved motstrid, fører til at Finnmarkskommisjonen ikke kan begrense sine utredninger til gjeldende nasjonal rett. Det må legges til grunn at Finnmarkskommisjonen også må vurdere om samer har krav på å få anerkjent rettigheter med hjemmel i folkerettslige bestemmelser, til tross for at finnmarksloven § 29 bestemmer at Finnmarkskommisjonen på grunnlag av nasjonal rett skal utrede bruks- og eierrettigheter i Finnmark. Det er naturlig at kommisjonen vurderer ikke-samiske rettskrav på grunnlag av gjeldende norsk rett. Samiske rettskrav må imidlertid også vurderes opp mot folkerettens bestemmelser i tilfeller hvor gjeldende norsk rett vil kunne virke ugunstig inn på rettigheter som samene har i henhold til internasjonale bestemmelser.

Det er naturlig å legge grunn at identifisering av samiske rettigheter, på grunnlag av sedvane og alders tids bruk, i mange tilfeller vil gi et resultat som vil være i samsvar med de krav som folkeretten stiller. Dette gjelder imidlertid nødvendigvis ikke i alle situasjoner. Gjeldende norsk rett med hensyn til spørsmålet om hvilke rettigheter som kan etableres på grunnlag av tradisjonell samisk reindrift bidrar til å eksemplifisere denne problemstillingen nærmere.

I henhold til gjeldende norsk rett er reindriftsretten å anse som en bruksrett etablert gjennom sedvane og alders tids bruk, som normalt ikke etablerer eiendomsrett. Begrunnelsen for dette er at reindrift ikke anses som intensiv nok til å etablere noen annen form for rettighet en ren bruksrett, og det som forøvrig framkommer av reindriftslovens bestemmelser. Dette synet støttes også i norsk juridisk teori. Strøm Bull (1997) er av den oppfatning at spørsmålet om reindriftens rettsgrunnlag er ”et spørsmål om grunnlaget for reindriftens bruksrett til areal.”
 Det er ikke vanskelig å slutte seg til det syn at retten til å bruke areal er avgjørende for reindriftens eksistens. Spørsmålet i denne sammenheng er imidlertid om man gjennom historisk bruk av arealer til samisk reindrift og bosetting også kan ha etablert rettigheter utover en ren bruksrett og rettigheter som i dag er kodifisert gjennom reindriftsloven. Dersom spørsmålet vurderes på grunnlag av gjeldende norsk rett, vil svaret være benektende.

Dette er imidlertid nødvendigvis ikke tilfellet dersom spørsmålet vurderes på et folkerettslig grunnlag. ILO konvensjon artikkel 14 (1) fastslår staten er forpliktet til å anerkjenne urfolks rett til å eie og besitte de landområder der de tradisjonelt lever. Det er her ikke noe vilkår om at dette bare gjelder for tradisjonelle områder hvor vedkommende urfolk har utøvet et intensivt bruk. Dette betyr at dersom den samiske bosettingen og bruken av områder har vært noenlunde eksklusiv, så har samene i henhold til artikkel 14 (1) krav på at deres eiendomsrett og rett til besittelse anerkjennes. Samisk reindrift kan i denne sammenheng ikke behandles forskjellig fra annen form for samisk bruk og bosetting. Det foreligger heller ikke noe krav om at den samene skal ha vært enerådende, med hensyn til bruk og bosetting. Det er med andre ord ikke noe krav om at den samiske besittelsen har vært så eksklusiv at ikke andre har utøvd bruk i området på grunnlag av begrensede rettigheter eller tålt bruk. Det at også andre enn samer har utøvd en bruk i et område, vil derfor ikke automatisk medføre at den samiske befolkningen av området ikke har vært eksklusiv i ILO-konvensjonens forstand.

Kartlegging og anerkjennelse av samiske rettigheter i samsvar med gjeldende norsk rett er derfor nødvendigvis ingen tilfredsstillende sikring av samiske rettigheter i henhold til ILO konvensjon artikkel 14 (2).  Det må legges til grunn at tradisjonell samisk bruk av land- og vannområder, uavhengig av hvilken form for tradisjonell bruk det er tale om, utgjør grunnlaget for samenes individuelle eller kollektive eiendomsrett i disse områdene, i samsvar med så vel nasjonale som internasjonale regler.
ILO konvensjonens artikkel 34 åpner for at konvensjonens bestemmelser kan tilpasses nasjonale forhold, men denne bestemmelsen kan ikke benyttes til undergrave rettigheter som forøvrig følger av konvensjonens øvrige bestemmelser. Grunnlaget for vurderingen av hvilke samiske rettigheter som er opparbeidet, og deres karakter, rekkevidde og omfang, kan derfor ikke begrenses til gjeldende nasjonal rett. 

FNs urfolkserklæring er også av vesentlig betydning i denne sammenheng, spesielt erklæringens artikkel 28. Urfolkserklæringens artikkel 28 fastsetter at urfolk som hovedregel har rett til å få tilbakeført landområder og ressurser som de tradisjonelt har eid eller på annen måte besittet eller brukt, og som har blitt konfiskert, brukt, skadet eller fratatt dem uten deres frie og informerte forhåndssamtykke. En lojal gjennomføring av gjeldende folkerettslige normer forutsetter at kartleggings- og anerkjennelsesapparatet også vurderer om områder som i dag formelt er eid av staten eller andre enheter faller inn under denne bestemmelsen. Bedømmelsen av om det foreligger tradisjonell samisk bruk i bestemmelsens forstand må gjøres på grunnlag av hva som utgjør tradisjonell samisk utnyttelse av land og vann, og under hensyn til at samisk bruk sjelden etterlater varige spor i naturen.
Utvalget har avgrenset behandlingen av folkerettslige bestemmelser opp mot bestemmelser som ikke er rettslig bindende, og internasjonale instrumenter som ikke var vedtatt pr. 1. september 2007. Som følge av denne avgrensningen har utvalget unngått å vurdere bestemmelsene i FN erklæringen om urfolks rettigheter. Problemstillingene knyttet til en slik avgrensning drøftes nærmere nedenfor i kapittel 2.5.
Det er svært positivt at utvalget, i motsetning til hva finnmarksloven bestemmer, har valgt å foreslå kartlegging og anerkjennelse av rettigheter i samiske kyst- og fjordområder. Dette er et viktig bidrag i arbeidet med å styrke sjøsamiske rettigheter.

Det er også positivt at virkeområdet for kartleggings- og anerkjennelsesloven foreslås å omfatte all fast eiendom og vassdrag med naturressurser i de tradisjonelle samiske områdene. Dette innebærer at også områder som i dag formelt er privateid omfattes av lovforslaget. Den positive effekten av dette svekkes imidlertid av det forhold at grunnlaget for vurderingene av samiske rettigheter er begrenset til gjeldende norsk rett. 

2.3 Forvaltning av grunn og ressurser i tradisjonelle samiske områder
Utvalgets flertall foreslår forskjellige forvaltningsordninger for henholdsvis Nordland og Troms fylker, og de sørsamiske områdene; områdene i Nordland og Troms fylker skal forvaltes etter hålogalandslovens bestemmelser, mens det er fjelloven som skal gjelde for områdene i Sør-Norge. Begge disse to forslagene innebærer at den samiske deltakelsen i forvaltningen av grunn og ressurser vil bli svakere enn hva tilfellet er i Finnmark fylke.
En prinsipiell viktig forskjell mellom den gjeldende forvaltningsordningen i Finnmark og det som foreslås for områdene fra og med Troms og sørover, er at samene med hjemmel i finnmarksloven utøver reell medbestemmelse i forvaltningen av grunn og ressurser. Forvaltningsordningen i Finnmark gir ikke samene rett til selvbestemmelse i forvaltningen av grunn og ressurser, men den er likevel akseptabel i forhold til folkeretten, fordi Sametinget og samiske organisasjoner samtykket til dette, gjennom deres frie og informerte forhåndssamtykke. Uten et slikt samtykke ville saken stått i et noe annet lys i forhold til folkeretten.
Utvalgsflertallets forslag vedrørende forvaltningsordningene utenfor Finnmark begrenser seg i imidlertid til en formalisert ordning for konsultasjoner. Dette fordi samene i henhold til flertallets forslag tilgodeses med en klar minoritetsrepresentasjon i styret for Hålogalandsallmenningens så vel som i fjellstyrene i de sørsamiske områdene.  Erfaringene i Finnmark viser at en tilsvarende svak samisk representasjon i Finnmarkseiendommens styre ville ført til at samene i praksis sjelden ville vært i stand til effektivt å påvirke beslutningene. 

Utvalget har i vurderingen av spørsmål vedrørende forvaltningen av grunn og ressurser lagt avgjørende vekt på at forvaltningsordningene kun skal gjelde områder hvor ingen andre har opparbeidet seg eierrettigheter. Med andre ord mener utvalget at statens folkerettslige forpliktelser må anses oppfylt gjennom kartlegging og anerkjennelse av samiske rettigheter etter norsk rett, og ved at det etableres en ordning for konsultasjoner med samene i forhold til forvaltningen. Det folkerettslige tema framstår imidlertid som noe mer komplisert enn det utvalget her legger til grunn.
Som tidligere nevnt er det problematisk at kartleggingen av samiske bruks- og eierrettigheter skal skje på grunnlag av gjeldende nasjonal rett. Dette vil kunne føre til at samisk eiendomsrett ikke blir anerkjent i enkelte områder, til tross for at vilkårene i ILO konvensjonens artikkel 14 (1), første setning, er oppfylt. Det kan derfor ikke legges avgjørende vekt på at forvaltningsordningene kun skal gjelde områder hvor ingen andre har opparbeidet seg eierrettigheter på grunnlag av gjeldende norsk rett. Den foreslåtte sammensetningen av styret i Hålogalandsallmenningen og i fjellstyrene lenger sør gis heller ikke samene tilstrekkelige rettigheter over grunnen til at man kan snakke om at de eventuelt gjennom dette får anerkjent eier- eller besittelsesrettigheter, og at dette dermed avhjelper problemet.
Spørsmålet om effektiv samisk deltakelse i forvaltningen av land og ressurser i tradisjonelle samiske områder må forøvrig også vurderes utover problemstillingen vedrørende eierskap. Dette framgår blant annet av ILO konvensjonens artikkel 15. Videre etablerer SP artikkel 1 om retten til selvbestemmelse, og bestemmelsene i FNs erklæring om urfolks rettigheter, viktige folkerettslige krav med hensyn til urfolks deltakelse i forvaltningen av land og ressurser i deres tradisjonelle områder - uavhengig av eierskap.
Som nevnt tidligere har utvalget på grunn av avgrensningen av sitt arbeid ikke tatt hensyn til bestemmelsene i urfolkserklæringen. Spørsmålet om retten til selvbestemmelse er også undergitt en noe overfladisk behandling. Utvalget konkluderer likevel med at urfolk kan ha en viss form for selvbestemmelsesrett, men da en selvbestemmelsesrett har en mer begrenset rekkevidde enn den rettigheten som tradisjonelt har vært antatt å være regulert i folkeretten.
 Det utvalget i praksis her gir uttrykk for er at dersom urfolk har rett til selvbestemmelse, så er denne rett å anse som en sui generis rett til selvbestemmelse (en særskilt og mer begrenset rett enn den alminnelige retten til selvbestemmelse).

Dette er en noe overraskende konklusjon. Eksempelvis har Regjeringen i Sverige, i motsetning til Norge, gjennom sin periodiske rapport til FNs Komité for økonomiske, sosiale og kulturelle rettigheter, fullt ut anerkjent at urfolk, herunder samene, har rett til selvbestemmelse i henhold til felles artikkel 1 i FNs konvensjon om sivile og politiske rettigheter (SP) og FNs konvensjon om økonomiske, sosiale og kulturelle rettigheter (ØSK).
 Konklusjonen er også overraskende i lys av at FNs generalforsamling, i september 2007, gjennom vedtakelsen av FNs urfolkserklæring anerkjenner at urfolk har rett til selvbestemmelse. Det framgår av urfolkserklæringens artikkel 3 at: ”Urfolk har rett til selvbestemmelse. I kraft av denne rett bestemmer de fritt sin politiske stilling og fremmer fritt sin egen økonomiske, sosiale og kulturelle utvikling.” 
Urfolkserklæringens artikkel 3 er identisk med SP artikkel 1 (1), og må derfor anses som en anerkjennelse at urfolks rett til selvbestemmelse ikke er annerledes enn den rettigheten som er regulert i felles SP og ØSK artikkel 1 (1). En samlet fortolkning av erklæringens bestemmelser støtter forøvrig også oppunder en slik konklusjon. 
Utvalget bidrar med en kort drøftelse av selvbestemmelsesrettens ressursdimensjon, og konkluderer med at den i alle tilfeller ikke gir noen særlig veiledning i forhold til de aktuelle problemstillingene. Ressursdimensjonens innhold i en urfolkssammenheng framstår imidlertid nå som lang klarere enn hva tilfellet var før urfolkserklæringen ble vedtatt. 

Retten til selvbestemmelse er på lik linje med de fleste andre rettigheter ingen absolutt rettighet, og den gir derfor ingen absolutt og ubetinget rett til enebestemmelse. Det er imidlertid hevet overfor en hver tvil at urfolks rett til selvbestemmelse går lang utover det som utvalgsflertallet foreslår med hensyn til samisk innflytelse i forvaltningen av grunn og ressurser.
I vurderingen av rekkevidden og omfanget av SP artikkel 1 legger utvalget også til grunn at det for så vidt gjelder urfolks rettigheter per i dag, neppe er grunnlag for antagelser om at det ligger noe mer i SP artikkel 1 enn hva som gjelder av SP artikkel 27 og ILO konvensjon nr. 169. Utvalget er av den oppfatning at en stat som fullt ut oppfyller sine forpliktelser etter ILO konvensjon nr. 169 og SP artikkel 27, utvilsomt også vil oppfylle SP artikkel 1. Utvalget eksemplifiserer denne konklusjonen ved å vise til at det er vanskelig å tenke seg at en stat som legger til rette for kartlegging og anerkjennelse av urfolksgruppers rett til å eie og besitte de landområdene hvor gruppens bruk har vært dominerende i forhold til andres bruk og tillegger gruppen full eierrådighet over området, ikke også vil oppfylle kravene i SP artikkel 1 om råderett over naturrikdommer- og forekomster.

Det er imidlertid her å bemerkesat utvalget foreslår at kartlegging og anerkjennelse av samiske rettigheter utelukkende skal skje på grunnlag av gjeldende norsk rett, som i noen tilfeller – som nevnt ovenfor – vil kunne være en begrensning i forhold til full anerkjennelse av samiske rettigheter til land og ressurser etter folkerettens bestemmelser. Dette gjelder både i forhold til ILO konvensjonens artikkel 14 (1) første setning, så vel som urfolkserklæringens artikkel 28. 

Urfolkserklæringens artikkel 28 fastsetter den hovedregel at urfolk har rett til å få tilbakeført landområder og ressurser som de tradisjonelt har eid eller på annen måte besittet eller brukt, og som har blitt konfiskert, brukt, skadet eller fratatt dem uten deres frie og informerte forhåndssamtykke. Dersom slik tilbakeføring ikke er mulig, har urfolk i henhold til urfolkserklæringens artikkel 28 krav på erstatning for tapte landområder og ressurser, fortrinnsvis i form av likeverdige alternative landområder og ressurser. Dette er meget forskjellig fra det som i dag er gjeldende norsk rett.

Videre framstår utvalgets sammenstilling av ILO-konvensjonens bestemmelser og SP artikkel 1 som misvisende, fordi ILO-konvensjonen som kjent ikke befatter seg med retten til selvbestemmelse. ILO-konvensjonen begrenser seg til å anerkjenne urfolks rett til å bli konsultert, og en viss rett til medbestemmelse. Det framgår klart av artikkel 1 (3) at konvensjonen er avgrenset mot retten til selvbestemmelse. Det framgår også av ILO konvensjonen artikkel 35 at konvensjonen ikke skal virke ugunstig inn på rettigheter som urfolk har i henhold til andre internasjonale konvensjoner, avtaler, instrumenter eller anbefalinger.

SP artikkel 27 befatter seg med individuelle rettigheter, mens retten til selvbestemmelse som kjent er en ren kollektiv rettighet som tilfaller ”folk” – som det samiske folket. Med andre ord omfatter både ILO-konvensjonen og SP artikkel 27 rettigheter som er vesentlig forskjellig fra retten til selvbestemmelse, og en oppfyllelse av disse rettighetene har derfor ikke den automatiske konsekvens at SP artikkel 1 er å anse som oppfylt – slik utvalget legger til grunn.
Utvalget gir uttrykk for at urfolk i henhold til folkerettens bestemmelser om konsultasjoner skal gis reell mulighet til å påvirke så vel prosessen som beslutningens innhold, men at det ikke foreligger noe krav om at enighet må oppnås, eller at urfolk må få avgjørende innflytelse på sakens utfall. Den seneste praksisutviklingen i FNs menneskerettighetskomitè tyder imidlertid på at det stilles strengere krav mht urfolks mulighet til å påvirke beslutningens innhold og utfall enn det utvalget her gir uttrykk for. Menneskerettighetskomiteens seneste praksis går noe lengre enn kun å kreve konsultasjoner: I forbindelse med behandlingen av Canadas periodiske rapport i 2005, fastslår komiteen at staten er forpliktet til å innhente informert forhåndssamtykke fra berørte urfolk før myndighetene fatter vedtak som berører dem.
 Denne uttalelsen adresserer forholdene i indianer reservatene, herunder land rettigheter. Det må likevel antas at den samme forpliktelsen også gjelder for andre tradisjonelle urfolks områder.
Utvalget legger også vekt på at professorene Graver og Ulfstein i sin folkerettslige vurdering av regjeringens opprinnelige forslag til en finnmarkslov konkluderte med at retten til selvbestemmelse er altfor uklar til at det kan trekkes noen entydige konklusjoner, blant i forhold til den da foreslåtte forvaltningsordningen. 
Daværende medlem i FNs menneskerettighetskomitè, professor Martin Scheinin, var imidlertid av en vesentlig annen oppfatning enn professorene Graver og Ulfstein med hensyn til retten til selvbestemmelse. Scheinin var av den oppfatning at den av regjeringen foreslåtte sammensetningen av styret for Finnmarkseiendommen, hvor samene var foreslått tilkjent en minoritetsrepresentasjon, ville være i strid med SP artikkel 1 og 27. Han konkluderte med at urfolk som er å anse som ”folk” i henhold til SP artikkel 1 har rett til å kontrollere deres tradisjonelle landområder og ressurser. Han var også meget klar i forhold til at nye ordninger for eierskap og forvaltning i Finnmark forutsetter samisk aksept. Manglende samisk aksept vil ha den konsekvens at slike ordninger ikke vil oppfylle de krav som SP artikkel 1 og 27 etablerer.
  Tilsvarende må gjelde for tradisjonelle samiske områder utenfor Finnmark fylke. 
Forvaltningen av grunn og ressurser i tradisjonelle samiske områder, også etter at eierforholdene er avklart, vil ha betydelige konsekvenser for samisk kultur, samiske næringer og samisk samfunnsliv. Det må legges til grunn at samenes rett til selvbestemmelse, som et minimum, innebærer at vedtak ikke skal fattes eller tiltak iverksettes som i betydelig grad kan skade grunnleggende vilkår for samisk kultur, samiske næringer eller samisk samfunnsliv, uten at samenes representative organer samtykker til dette. Utvalgsflertallets forslag til forvaltningsordninger, bidrar ikke til å sikre nødvendig grad av samisk innflytelse, fordi samene alltid vil være i en klar minoritetssituasjon uten effektiv innflytelse i forhold til forvaltningen.

2.4 Tradisjonelle samiske områder i Sør-Norge
Et av hovedproblemene ved utvalgsflertallets forslag er at det i liten grad bidrar til å sikre samiske rettigheter i tradisjonelle sørsamiske områder. 

Utvalgets flertall foreslår noen mindre endringer i forvaltningsordningen for de statseide tradisjonelle samiske områdene i Sør-Norge. Det foreslås at Statskog SF fortsatt på vegne av staten skal besitte eierrettighetene for disse områdene. Flertallet foreslår visse justeringer i fjelloven, geografisk begrenset til statsallmenninger i Nord-Trøndelag, Sør-Trøndelag og Hedmark hvor det drives samisk reindrift, og hvor kartleggingen av rettigheter ikke gir grunnlag for å endre eierforholdene. 
Flertallet foreslår en bestemmelse i fjelloven § 1 siste ledd, annet punktum, hvor det fastslås at ”i dei statsallmenningane kor det har vore drive slik [samisk] reindrift frå gamal tid, har denne retten grunnlag i alders tids bruk, og skal kunne nyttast slik som naturleg er etter tida og tilhøva og i samsvar med føresegnene i reindriftsloven 15. juni 2007 nr. 40” Den foreslåtte bestemmelsen har imidlertid ingen selvstendig rettslig betydning fordi det allerede framgår av gjeldende rett at reindriftsretten er en selvstendig rett med grunnlag i alders tids bruk.

En tilsvarende bestemmelse om reindriftsretten er foreslått i hålogalandsloven § 27. I tillegg til dette er det foreslått en egen bestemmelse i hålogalandsloven § 4 om bestående rettigheter, hvor det blant annet anerkjennes at ”samene har kollektivt og individuelt gjennom langvarig bruk av land og vann opparbeidet rettigheter til Hålogalandsallmenningens grunn i Nordland og Troms.”  Flertallet foreslår ingen tilsvarende anerkjennelse av bestående samiske rettigheter inntatt i fjelloven. Flertallets forslag mht de sørsamiske områdene begrenser seg til å gjenta at reindriftsretten er en kollektiv bruksrett med grunnlag i alders tids bruk. 

Flertallet legger altså til grunn at samiske rettigheter i sørsamiske områder begrenser seg til reindriftsretten i form av en kollektiv bruksrett, og at samene ikke har opparbeidet seg andre former for kollektive eller individuelle rettigheter på noe annet grunnlag. Dette fordi kartleggings- og anerkjennelsesloven ikke inneholder noen bestemmelse om etablerte kollektive og individuelle samiske rettigheter, og fordi flertallets forslag til endringer i fjelloven heller ikke tar høyde for at sørsamene kan ha etablert andre rettigheter i sine tradisjonelle områder enn en kollektiv reindriftsrett – i form av en bruksrett. 

Flertallet foreslår som nevnt at Statskog SF fortsatt på vegne av staten skal besitte eierrettighetene for de tradisjonelle samiske områdene i Sør-Norge, mens tilsvarende områder i Nordland og Troms foreslås overført til et statsuavhengig rettssubjekt – Hålogalandsallmenningen. Videreføring av statlig eierskap slik som her foreslått bidrar blant annet til svakere samisk innflytelse i disse områdene enn hva tilfellet eventuelt vil bli i Nordland og Troms fylker, og i forhold til hva tilfellet er i Finnmark. 
Flertallet foreslår en endring i fjelloven § 12 første ledd vedrørende Statskogs adgang til å iverksette grunndisponeringer i statsallmenninger. Det framgår her at iverksetting av grunndisponeringstiltak i statsallmenning bare kan skje når det ikke medfører vesentlig skade for noen som har bruksrett og ikke er til urimelig eller unødvendig ulempe for samiske reindriftsrettigheter eller andre rettigheter i allmenningen med særlig hjemmel. Spørsmålet om et tiltak vil ha slike virkninger skal avgjøres ved skjønn. Grunndisponeringstiltak kan vedtas av departementet eller med løyve fra departementet. Dette er en presisering av at begrensningen i Statskogs adgang til å iverksette grunndisponeringstiltak i statsallmenning av hensyn til de som har bruksrett i allmenningen, også gjelder mht reindriftsberettigede. Endringen innebærer imidlertid ingen realitetsendring, fordi dette allerede følger av de alminnelige rettslige prinsippene, jf. blant annet servituttloven § 2. 

En tilsvarende bestemmelse er foreslått i hålogalandsloven § 12 om begrensninger i Hålogalandsallmenningens adgang til å iverksette grunndisponeringstiltak i grunn som allmenningen eier. Bestemmelsens første ledd er materielt sett sammenfallende med endringsforslaget i fjelloven § 12 første ledd. Den viktige forskjellen er at samene sikres sterkere innflytelse i forhold til grunndisponeringstiltak i Hålogalandsallmenningen enn hva tilfellet er i statsallmenningene i de sørsamiske områdene. 
Utvalget foreslår riktignok at Statskogs vedtekter endres, slik at ett av styremedlemmene oppnevnes etter forslag fra Sametinget. Dette framstår likevel bare som en ren kosmetisk endring som bare vil gi samene marginal innflytelse i grunneierorganet, og altså svakere enn hva tilfeller er nord for de sørsamiske områdene.

Hålogalandslovens bestemmelse om forholdet til folkeretten, som blant annet innebærer en begrenset inkorporering av ILO konvensjonen er heller ikke foreslått gjort gjeldene for de tradisjonelle samiske områdene i Sør-Norge. Dette innebærer at folkeretten ikke vil ha samme internrettslige stilling i forhold til forvaltningen av de sørsamiske områdene som i Finnmark, Nordland og Troms.  

Hålogalandslovens formålsbestemmelse fastslår at formålet med loven blant annet er å legge forholdene til rette for at grunn og ressurser på Hålogalandsallmenningens grunn disponeres på en bærekraftig måte, og særlig til beste for samisk kultur, reindrift, utmarksbruk, næringsutøvelse og samfunnsliv i samsvar med statens folkerettslige forpliktelser. Fjelloven har ingen tilsvarende formålsbestemmelse. Selv om formålsbestemmelser normalt ikke har selvstendig rettslig virkning så er de likevel viktige i forhold til fortolkningen og gjennomføringen av lovens materielle bestemmelser. 

Flertallets forslag for de sørsamiske områdene er et paradoks, spesielt i lys av at samisk kultur, reindrift og samfunnsliv er under et langt kraftigere press i disse områdene enn i de øvrige delene av landet. Den samiske kultur og levemåte er så vidt sterkt presset i Sør-Norge at det kunne være legitimt for utvalget å vurdere etablering av et sterkere vern for sørsamiske rettigheter enn for samiske rettigheter i andre deler av landet. Dersom særlige tiltak er nødvendig for å sikre framtidige levedyktige sørsamiske samfunn, så åpner folkeretten for positiv særbehandling til fordel for slike områder.

SP artikkel 27 forplikter staten til å yte aktiv støtte i form av positiv særbehandling til urfolk og minoriteter, dersom det er fare for at de som tilhører slike grupper ellers vil bli fratatt faktisk adgang til å dyrke sin kultur. SP artikkel 27 åpner for positiv særbehandling dersom den er basert på rimelige og objektive kriterier og en målsetting om reell likebehandling. 

2.5 Det folkerettslige grunnlaget for utvalgets vurderinger
Det er svært overraskende at utvalget avgrenser sine folkerettslige vurderinger opp mot FNs erklæring om urfolks rettigheter, fordi urfolkserklæringen åpenbart etablerer nye universale minstestandarder for urfolks rettigheter.

Utvalget valgte imidlertid, av hensyn til ferdigstillelsen av utredningen, å sette strek per 1. september 2007 for ajourføringer av den rettslige framstillingen i utredningen.
 Med andre ord mindre enn fjorten dager før FNs generalforsamling vedtok urfolkserklæringen, den 13. september 2007. Utvalget avgrenser også sin utredning mot internasjonale instrumenter ”som ikke etablerer rettslige forpliktelser eller hvor forpliktelsene ikke går lenger enn det som følger av SP og ILO konvensjon nr. 169”. 
Som følge av urfolkserklæringen ble vedtatt etter 1. september 2007, og fordi erklæringer formelt ikke er rettslig bindende på samme måte som ratifiserte konvensjoner, har utvalget ikke tatt hensyn til FNs erklæring om urfolks rettigheter. I denne sammenheng er det interessant å notere seg at urfolkserklæringen kort tid etter vedtakelsen i FNs generalforsamling ble vedtatt som nasjonal lovgivning i Bolivia,
 og brukt som en viktig rettskilde i Belizes høyesterett. Høyesterett i Belize viser til urfolkserklæringen, og gir uttrykk for at selv om erklæringer normalt ikke er rettslig bindende for statene, så forventes det likevel at erklæringer som inneholder alminnelige internasjonale rettslige prinsipper ikke ignoreres av statene.
 Nasjonalforsamlingen i Canada (House of Commons) har også gjennom et særskilt vedtak bedt om at regjeringen i Canada fullt ut gjennomfører standardene i urfolkserklæringen.
 Dette står i sterk kontrast til Samerettsutvalget i Norge, som av formelle årsaker valgte ikke å ta hensyn til urfolkserklæringen i sin utredning om samiske rettigheter til land og ressurser.
Høyesterett i Belize fastslår at rettskildene i folkeretten er ikke begrenset til rettslig bindende konvensjoner. Dette er i tråd med det som anses å være gjeldende folkerett. Internasjonal sedvanerett kan i mange tilfeller ha avgjørende betydning i folkerettslige vurderinger – uavhengig av om slike rettslige prinsipper kommer til uttrykk i rettslig bindende konvensjoner. Sedvanerett vil i denne sammenheng si fast og ensartet statspraksis over tid. Som følge av at internasjonale menneskerettigheter regulerer forholdet mellom staten og individer/grupper innenfor statens territorium, og altså ikke hvordan de behandler andre stater, så vil statspraksis nødvendigvis begrense seg til statens offisielle opptreden, for eksempel gjennom taler og avstemninger i FNs generalforsamling.
 Høyesterett i Belize legger for eksempel stor vekt på at Belize stemte for vedtakelse av urfolkserklæringen i FNs generalforsamling. Det samme gjorde forøvrig Norge, og de øvrige Nordiske land. Erklæringen ble vedtatt med et overveldende flertall, og kun fire stater stemte mot vedtakelse. Dette har også betydning i vurderingen av hvilken status urfolkserklæringen har som folkerettslig kilde.
I noen tilfeller regulerer sedvaneretten så grunnleggende forhold at den opphøyes til ufravikelig jus cogens. Wienkonvensjonens artikkel 53 definerer jus cogens som en norm som er akseptert og anerkjent som ufravikelig av alle stater, og som bare kan endres gjennom en norm av tilsvarende trinnhøyde. FNs Spesial-rapportør for urfolks menneskerettigheter, professor James Anaya, er av den oppfatning at retten til selvbestemmelse er anerkjent som et sedvanerettslig prinsipp, og langt på vei også som jus cogens – som en ufravikelig norm.
 Canadas høyesterett gir uttrykk for samme oppfatning i domstolens vurdering av spørsmålet om Quebecs løsrivelse fra Canada (1998). Domstolen fastslår at folks rett til selvbestemmelse har en så vidt bred internasjonal anerkjennelse at den må anses å ha status som et alminnelig internasjonalt rettsprinsipp, som innebærer at denne rett ikke bare er et konvensjonsbasert rettslig norm. Domstolen gir forøvrig også uttrykk for at en mindre del av den samlede befolkningen i en stat kan utgjøre ”et folk” i forhold til retten til selvbestemmelse.
  

Samerettsutvalgets manglende vurdering og analyse av bestemmelsene i FNs urfolkserklæring gjør at utvalgets utredning ikke gir en tilfredsstillende framstilling av den internasjonale rettsutviklingen vedrørende urfolks rettigheter. Det må derfor forventes at regjeringen sikrer at en uavhengig folkerettslig utredning gjennomføres for å utrede urfolkserklæringens relevans og betydning for den samiske befolkningens rettslige stilling når det gjelder retten til og disponeringen og bruken av land og vann i tradisjonelle samiske områder i Norge. 

3. Kartleggings- og anerkjennelsesloven

Et samlet Samerettsutvalg foreslår at det etableres en ordning for kartlegging og anerkjennelse av bruks- og eierrettigheter i tradisjonelle samiske områder fra og med Troms fylke og sørover. To organer skal gjennomføre slik kartlegging og anerkjennelse: Kartleggingskommisjonen og Utmarksdomstolen. Den sentrale oppgaven for de to organene blir å avgjøre om det er opparbeidet rettigheter etter lang tids bruk - rettigheter som i dag ikke er anerkjent. Ordningen er foreslått regulert i lov om kartlegging og anerkjennelse av eksisterende rettigheter til grunn og naturressurser i de tradisjonelle samiske områdene fra og med Troms fylke og sørover (kartleggings- og anerkjennelsesloven). 
Lovforslaget er et viktig bidrag i forhold til oppfyllelse av statens folkerettslige forpliktelse til å etablere særlige kartleggings- og anerkjennelsesmekanismer for urfolks landrettigheter.  Lovforslaget har imidlertid flere vesentlige svakheter.
3.1 Lovens formål

Utvalget foreslår at formålet med kartleggings- og anerkjennelsesloven bør være ”å legge forholdene til rette for kartlegging og anerkjennelse av eksisterende rettigheter til grunn- og naturressurser i samsvar med statens folkerettslige forpliktelser”, jf. lovforslagets § 1.
Statens folkerettslige forpliktelser overfor samene er utvalgets hovedbegrunnelse for forslaget om å etablere en særskilt kartleggings- og anerkjennelsesmekanisme for eksisterende rettigheter til grunn og naturressurser. Samiske rettighetskrav er i kjernesonen for hva som skal kartlegges. Dette framkommer imidlertid ikke til uttrykk i den foreslåtte formålsbestemmelsen, eller i noen andre bestemmelser i lovforslaget; der er ingen referanse til samiske rettigheter i den foreslåtte lovteksten.

Selv om formålsbestemmelsen ikke har noen selvstendig rettslig virkning synes det likevel naturlig å forvente at den klart uttrykker hovedformålet med og begrunnelsen for etableringen av en særskilt kartleggings- og anerkjennelsesmekanisme; som i følge utvalget er sikring av statens folkerettslige forpliktelser overfor samene med hensyn til identifisering og anerkjennelse av deres rettigheter til grunn og naturressurser. 
Formålsbestemmelsen bør vurderes omformulert, eksempelvis på følgende måte (endringen er understreket): 
”Lovens hovedformål er å legge forholdene til rette for kartlegging og anerkjennelse av eksisterende samiske rettigheter til grunn- og naturressurser i samsvar med statens folkerettslige forpliktelser. Loven har også til formål å legge forholdene til rette for kartlegging og anerkjennelse av rettigheter som andre har opparbeidet til grunn- og naturressurser.” 
En slik omformulert formålsbestemmelse vil tydeliggjøre at lovens hovedformål er å kartlegge og anerkjenne samiske rettigheter til grunn og naturressurser i tradisjonelle samiske områder. Dette vil også være et signal om at samiske rettighetskrav bør prioriteres.
Et mindretall i utvalget (to medlemmer) er av den oppfatning at bare samer skal få kartlagt og anerkjent rettigheter gjennom systemet som her foreslås opprettet (NOU 2007:13, side 1146).
 Dette framstår som en naturlig konsekvens av den forslåtte formuleringen av formålsbestemmelsen, hvor det framheves at statens folkerettslige forpliktelser er begrunnelsen for etableringen av kartleggings- og anerkjennelsesapparatet; fordi samene er den eneste gruppen som staten har slik folkerettslig forpliktelse overfor. Det framstår imidlertid som fordelaktig at også andre enn samers rettigheter kan bli gjenstand for kartlegging og anerkjennelse gjennom det foreslåtte systemet, fordi prosessen dermed vil gi et mer oversiktelig bilde av rettighetssituasjonen i de aktuelle områdene. 
3.2 Lovens virkeområde

Utvalget foreslår at de tradisjonelle samiske områdene fra og med Troms fylke og sørover skal utgjøre lovens geografiske virkeområde. Virkeområdet for kartleggings- og anerkjennelsesloven er identifisert på følgende måte i lovforslagets § 2:

”Loven her gjelder for fast eiendom og vassdrag med naturressurser i de tradisjonelle samiske områdene fra og med Troms fylke og sørover.

Loven her gjelder også for samiske kyst- og fjordområder fra og med Troms fylke og sørover.”
Det er svært positivt at utvalget foreslår at også samiske kyst- og fjordområder faller inn under lovens geografiske virkeområde. Det er imidlertid lite heldig at utvalget har valgt å beskrive ”landområdene” og ”kystområdene” på ulike måter. Landområdene betegnes som ”tradisjonelle” samiske områder, mens kyst- og fjordområdene ikke betegnes som tradisjonelle samiske områder – men som ”samiske kyst- og fjordområder”. Denne differensieringen er uheldig fordi dette kan etterlate et inntrykk av at samiske kyst- og fjordområder ikke er tradisjonelle samiske bruks og bosettingsområder. Videre er dette en lite heldig formulering i folkeretten, fordi folkeretten som kjent etablerer et særskilt rettslig vern for områder der urfolk ”tradisjonelt lever” og områder som urfolk ”tradisjonelt har eiet, bebodd, eller på annen måte brukt”, jf. ILO konvensjon artikkel 14 (1) første setning, og artikkel 14 (2), samt urfolkserklæringens landrettighetsbestemmelser (artikkel 24-28).
ILO konvensjonen artikkel 14 (1) sondrer mellom land som urfolk ”tradisjonelt befolker” (”traditionally occupy”) hvor deres rettigheter til eierskap og besittelse skal anerkjennes, og land der urfolk ikke er de eneste som lever (”not exclusively occupied by them”) hvor deres bruksrettigheter skal anerkjennes. Utvalgets sondring mellom ”tradisjonelle samiske områder” og ”samiske kyst- og fjordområder” kan føre til en utilsiktet anvendelse av ILO konvensjons artikkel 14 (1) i forhold til de tradisjonelle samiske områdene fra Troms fylke og sørover.

Utvalget legger til grunn at man med begrepet samiske områder må forstå områder som samene i Norge tradisjonelt har brukt og fortsatt bruker (NOU 2007:13, kapittel 4.3.2, Bind A). Vurderingen av hvilke områder som er å anse som tradisjonelle samiske områder kan imidlertid ikke avgrenses mot samers statsborgerskap (”samene i Norge”), fordi målsettingen med loven er å kartlegge og anerkjenne etablerte samiske land og ressurs rettigheter med utgangspunkt i faktisk bruk.

Utvalget legger videre til grunn at dersom det har gått flere enn 100 år siden den samiske bruken av et område opphørte, så vil ikke et slikt område kunne betegnes som et ”tradisjonelt samisk område”. En slik tidsmessig avgrensning med hensyn til hvilke områder som er å anse som tradisjonelle samiske områder kan ikke forsvares, fordi man også må ta i betraktning de faktiske omstendigheter som førte til at samene mistet kontrollen over visse tradisjonelle samiske områder. 
FNs erklæring om urfolks rettigheter artikkel 28,
 som ble vedtatt av FNs generalforsamling i september 2007, åpner for muligheten for tilbakeføring av landområder og naturressurser som urfolk er fratatt uten deres frie og informerte forhåndssamtykke. Dette betyr at man også må ta hensyn til de faktiske omstendighetene som førte til at samene mistet kontroll over sine tradisjonelle områder. Dersom landområder er fratatt urfolk uten deres frie og informerte forhåndssamtykke fastsetter urfolkserklæringens artikkel 28 at de har krav på tilbakeføring av disse landområdene. Dersom slik tilbakeføring ikke lenger er mulig har urfolk rett til erstatning, fortrinnsvis i form av likeverdige landområder og naturressurser. 
Det må legges til grunn at begrepet ”tradisjonelle samiske områder” må forstås å omfatte områder som tradisjonelt har brukt, og som har dannet grunnlaget for samisk bosetting, samfunnsliv, kulturutøvelse og næringsvirksomhet. Det synes derfor påkrevd at også de samiske kyst- og fjordområdene må betegnes som ”tradisjonelle” samiske områder; som “tradisjonelle samiske kyst- og fjordområder”.
3.3 Forholdet til folkeretten
Utvalget foreslår en egen bestemmelse om lovens forhold til folkeretten i lovutkastets § 3, hvor det framgår at:

”Loven her gjelder med de begrensningene som følger av ILO-konvensjon nr. 169 om urfolk og stammefolk i selvstendige stater. Loven skal anvendes i samsvar med folkerettens regler om urfolk og minoriteter.”
Bestemmelsen er utformet etter mønster av finnmarksloven § 3. Utvalget presiserer at bestemmelsens første punktum innebærer at ILO konvensjonen vil gå foran loven dersom bestemmelser i loven er i motstrid med bestemmelsene i konvensjonen. Dette er svært positivt.
For så vidt gjelder annet punktum om at lovens bestemmelser skal anvendes i samsvar med folkerettens bestemmelser om urfolk og minoriteter, framhever utvalget spesielt at artikkel 27 i FNs konvensjon om sivile og politiske rettigheter (SP) vil kunne gi føringer for anvendelsen av bestemmelsene i lovutkastet. Det må imidlertid også legge til grunn at også andre folkerettslige bestemmelser kan ha betydning for anvendelsen av loven, spesielt SP artikkel 1 og bestemmelsene FNs erklæring om urfolks rettigheter. Jf. det som ovenfor er anført (kapittel 2.5) med hensyn til urfolkserklæringens betydning som rettskilde.
Lovutkastets § 3, annet punktum bør omformuleres slik at SP og FNs erklæring om urfolks rettigheter uttrykkelig benevnes i lovens § 3. SP er som kjent allerede inkorporert i norsk rett gjennom menneskerettsloven 21. mai 1999 nr. 30, og er gitt forrang i tilfelle motstrid mellom nasjonal lovgivning, jf. menneskerettsloven § 3. Det vil derfor ikke føre til noen endring i rettstilstanden om denne konvensjonen særskilt benevnes i lovens § 3, men en slik henvisning vil likevel være avklarende og av prinsipiell viktig betydning. Hva angår FNs erklæring om urfolks rettigheter, så er det i dag bred enighet om at urfolkserklæringen gir anvisning på forhold som enten er, eller er i ferd med å utvikle seg til en folkerettslig bindende sedvanerett. Videre gir urfolkserklæringen også veiledning i fortolkningen av relevante konvensjoner. Til tross for at urfolkserklæringen, som instrument, formelt ikke er rettslig bindende så synes det likevel på bakgrunn av ovennevnte forhold riktig å henvise til erklæringen i lovens § 3. Dette kan eksempelvis formuleres på følgende måte: 
”Loven skal anvendes i samsvar med folkerettens regler om urfolk og minoriteter, herunder FNs konvensjon om sivile og politiske rettigheter og FNs erklæring om urfolks rettigheter.”

3.4 Forholdet til bestående rettigheter

Kartleggings- og anerkjennelseslovens hovedmålsetting er å identifisere etablerte rettigheter. Oppgaven til kartleggingskommisjonen og utmarksdomstolen er å identifisere og anerkjenne rettigheter som grupper og enkeltpersoner har opparbeidet seg, men som de til nå ikke har fått ”papirer på” (NOU 2007:13, side 1145). Lovutkastet inneholder imidlertid ingen særskilt bestemmelse om forholdet til bestående rettigheter. 

Som kjent inneholder finnmarksloven § 5 en bestemmelse om forholdet til bestående rettigheter, hvor det blant annet anerkjennes at samene kollektivt og individuelt gjennom langvarig bruk av land og vann har opparbeidet rettigheter til grunn i Finnmark. Det må uten videre kunne legges til grunn at samene også har opparbeidet tilsvarende rettigheter i tradisjonelle samiske områder utenfor Finnmark.
Utvalget begrunner fraværet av en særskilt bestemmelse om bestående rettigheter med at ordlyden i finnmarksloven om forholdet til bestående rettigheter ikke er ansett å passe i loven, fordi kartleggings- og anerkjennelsesloven ikke på samme måte som finnmarksloven befatter seg med forvaltningen av grunn og ressurser. 
Dette er lite overbevisende argumentasjon fra utvalgets side fordi opprettelsen av Finnmarkskommisjonen og Utmarksdomstolen for Finnmark i finnmarksloven § 5 siste punktum nettopp er begrunnet med at det er behov for kartlegging av omfanget og innholdet av etablerte rettigheter. Bestemmelsen lyder som følger: ”For å fastslå omfanget og innholdet av de rettighetene som samer og andre har på grunnlag av hevd eller alders tids bruk eller på annet grunnlag, opprettes en kommisjon som skal utrede rettigheter til land og vann i Finnmark, og en særdomstol som skal avgjøre tvister om slike rettigheter, jf. kapittel 5.” Dette viser at bestemmelsen i finnmarksloven om bestående rettigheter ikke bare er av betydning i forhold til forvaltningen av grunn og ressurser, slik utvalget antyder, men den også er sentral i forhold til kartlegging og anerkjennelse av samiske rettigheter.
På bakgrunn av utvalgets begrunnelse for etablering av en særlig kartleggings- og anerkjennelsesmekanisme er det vanskelig å forstå hvorfor utvalget ikke ønsker en henvisning til bestående samiske rettigheter, eller noen form for referanse til samiske rettigheter inntatt i lovteksten. Det forhold at utvalget foreslår at en slik bestemmelse om etablerte rettigheter inntas i hålogalandsloven avhjelper ikke problemet, blant annet fordi utvalget som kjent foreslår at hålogalandsloven kun skal gjelde for Nordland og Troms fylker. Dersom utvalgets forslag gjennomføres vil det bety at anerkjennelsen av eksisterende samiske rettigheter, slik den er foreslått formulert i hålogalandsloven, bare vil komme til uttrykk i forhold til samiske områder i Nordland og Troms fylker – og altså ikke i forhold til samiske rettigheter i sørsamiske områder - og kun i forhold til forvaltningen av grunn og naturressurser i disse to fylkene. 
En egen bestemmelse om forholdet til etablerte samiske rettigheter kan eksempelvis formuleres på følgende måte:

”Samene har kollektivt og individuelt gjennom langvarig bruk opparbeidet rettigheter til land, vann, kyst- og fjordområder med tilhørende naturressurser i de tradisjonelle samiske områdene fra og med Troms fylke og sørover. For å fastslå omfanget og innholdet av de rettighetene som samene og andre har på grunnlag av hevd eller alders tids bruk eller på annet grunnlag, opprettes en kartleggingskommisjon og en særdomstol som skal avgjøre tvister om slike rettigheter, jf. kapittel 2 og 3.”
3.5 Samiske sedvaner og rettsoppfatninger
Utvalget legger til grunn at samiske sedvaner og rettsoppfatninger bør være et sentralt aspekt i kommisjonens utredning av bruks- og eierrettigheter i tradisjonelle samiske områder (NOU 2007:13, side 1147). Lovteksten er imidlertid taus om samiske sedvaner og rettsoppfatninger. 

Med samiske sedvaner menes her handlingsmønster som er fulgt eller følges av større eller mindre grupper av den samiske befolkning i bestemte forhold og livssituasjoner, mens samisk rettsoppfatning må forstås som den rådende oppfatning blant samer om hva som er riktig løsning i forhold til de tradisjoner som råder i tradisjonelle samiske områder.
Identifiseringen og anerkjennelsen av etablerte rettigheter skal i henhold til lovforslaget skje på grunnlag av gjeldende nasjonal rett. Dette betyr at man i prinsippet også vil måtte ta hensyn til samiske sedvaner og rettsoppfatninger. Erfaringen viser imidlertid at samiske sedvaner og rettsoppfatninger i praksis tillegges liten vekt, blant annet som følge av at kartlegging av samiske sedvaner ofte anses som for omfattende og tidkrevende. 
På bakgrunn av at samiske sedvaner og rettsoppfatninger ofte tillegges liten vekt i rettsanvendelsen, synes det nødvendig med en presisering i loven om at kommisjonen og utmarksdomstolen skal ta hensyn til samiske sedvaner og rettsoppfatninger i arbeidet med å kartlegge og anerkjenne etablerte samiske rettigheter til grunn og naturressurser. Kommisjonen og domstolen bør med andre ord særskilt pålegges å utrede om slike sedvaner foreligger og om de i så fall bør gis vern eller på annen måte tas hensyn til i kartleggings- og anerkjennelsesprosessen. 
Det framgår forøvrig også av urfolkserklæringens artikkel 26 (3) at staters rettslige anerkjennelse og beskyttelse av urfolks tradisjonelle områder skal skje med tilbørlig respekt for urfolks sedvaner og tradisjoner og land. Som nevnt ovenfor i kapittel 2.5, legger høyesterett i Belize, til grunn at urfolkserklæringens artikkel 26 er uttrykk for et alminnelig internasjonalt rettslig prinsipp som ikke kan ignoreres av stater, spesielt ikke av stater som stemte for vedtakelse av erklæringen i FNs generalforsamling.

På bakgrunn av ovennevnte forhold bør det i forbindelse med høringen foreslås at en egen bestemmelse om samiske sedvaner og rettsoppfatninger inntas i kartleggings- og anerkjennelsesloven, med eksempelvis følgende formulering: 
”Kartleggingskommisjonen og Utmarksdomstolen skal ta tilbørlig hensyn samiske rettsoppfatninger, sedvaner og rettslige tradisjoner i utredninger og avgjørelser om samiske bruks- og eierrettigheter.
I samsvar med første ledd skal kommisjonen ved utredning av rettighetsforhold særskilt utrede om slike rettsoppfatninger, sedvaner eller rettslige tradisjoner foreligger og om de i så fall bør gis vern eller på annen måte tas hensyn til i avgjørelsen av rettighetsforhold i de tradisjonelle samiske områdene.”
3.6 Kartleggingskommisjonen

Lovutkastets kapittel 2 inneholder bestemmelser for kartleggingskommisjonen, herunder kommisjonens mandat - beskrives på følgende måte i § 4: 
”Kartleggingskommisjonen skal på grunnlag av gjeldende nasjonal rett utrede bruks- og eierrettigheter, herunder interne rettighetsspørsmål innen reindriften om reindriftsrett og tilknyttede rettigheter, i de tradisjonelle samiske områdene fra og med Troms fylke og sørover.

I samiske kyst- og fjordområder fra og med Troms fylke og sørover skal Kartleggingskommisjonen på grunnlag av gjeldende nasjonal rett utrede rettigheter til fiske og andre fornybare marine ressurser.”
Bestemmelsen angir kommisjonens mandat, og den saklige grensen for virksomheten. Mandatet gjelder i praksis også for den foreslåtte utmarksdomstolen, fordi domstolens saker følger av kommisjonens utredningsrapporter. 

På samme måte som i lovforslagets § 2 om lovens virkeområde, sondrer utvalget i § 4 mellom ”tradisjonelle samiske områder” og ”samiske kyst- og fjordområder”. Denne sondringen er som tidligere nevnt uheldig fordi den kan gi det inntrykk at samiske kyst- og fjordområdene ikke er å anse som tradisjonelle samiske områder. Sondringen skaper også uklarheter i forhold til forståelsen av lovens § 15 om utmarksdomstolen, jf. avsnittet nedenfor om utmarksdomstolen.  
En viktig positiv forskjell mellom lovforslagets § 4 og den tilsvarende bestemmelsen i finnmarksloven § 5 er at det i lovforslaget foreslås at kartleggingskommisjonen for områdene sør for Finnmark også skal utrede rettigheter til fiske og andre fornybare marine ressurser, jf. også finnmarksloven § 29. Dette gjelder også med hensyn til utmarksdomstolens mandat. De to organene skal med andre ord i tillegg til bruks- og eierrettigheter i landområdene også utrede og avgjøre hvilke rettigheter som foreligger til fiske og andre fornybare marine ressurser i tradisjonelle samiske områder fra og med Troms fylke og sørover. 
Det er i første ledd presisert at interne rettighetsspørsmål innen reindriften inngår i kommisjonens mandat.  Dette er en viktig del av det arbeidet som kommisjonen må gjennomføre, og det er positivt at dette nå i motsetning til finnmarksloven foreslås nedfelt i loven. Dette er i prinsippet den samme løsning som er valgt i § 5 i forskrift om Finnmarkskommisjonen og Utmarksdomstolen for Finnmark.  

Den problematiske forskjellen mellom lovforslagets § 4 og finnmarksloven § 5 er, som tidligere omtalt ovenfor i kapittel 2.2, at lovforslaget uttrykkelig begrenser grunnlaget for vurderingen av samiske rettigheter til gjeldende norsk rett. Dette i motsetning til finnmarksloven som også åpner for vurdering av om samiske rettigheter kan være etablert på ”annet grunnlag” – som også må forstås å omfatte mulige folkerettslige hjemler.
Personer eller grupper som ønsker spørsmål utredet av kartleggingskommisjonen må framsette krav om dette, innen 10 år fra lovens ikrafttredelse, jf. lovforslagets § 6. Kommisjonen kan imidlertid også selv sette i gang utredninger om rettigheter. Det at det legges opp til at det må framsettes krav for at kommisjonen skal tre i funksjon, i motsetning til Finnmarkskommisjonen som utreder felt av eget tiltak, kan ha den positive effekt at personer og grupper i større grad kan være delaktig i fastsettelsen av prioriteringene for kommisjonens utredningsvirksomhet. 

3.7 Utmarksdomstolen

Lovutkastets kapittel 3 inneholder bestemmelser om utmarksdomstolen for de tradisjonelle samiske områdene fra og med Troms fylke og sørover. Lovutkastets § 15 omhandler utmarksdomstolens opprettelse, sammensetning og rammene for dens virksomhet. Bestemmelsens første ledd lyder som følger: ”Det opprettes en særdomstol (Utmarksdomstolen for de tradisjonelle samiske områdene fra og med Troms fylke og sørover) som skal behandle tvister om rettigheter som oppstår etter at Kartleggingskommisjonen har utredet et felt.” Bestemmelsens annet ledd inneholder bestemmelser om domstolens sammensetning, mens tredje ledd inneholder bestemmelser om prosessuelle forhold. 
Lovutkastets § 15, første ledd innebærer at saksfeltet til utmarksdomstolen er rettighetstvister som bringes inn for domstolen i samsvar med lovutkastets § 17, etter at kommisjonen har utredet et felt eller område. Mandatet til henholdsvis kommisjonen og domstolen er dermed sammenfallende, fordi kommisjonens kartleggingsrapporter vil danne rammene for domstolens virksomhet. 

Utvalget presiserer at domstolen i tillegg til rettighetstvister i landområdene også skal befatte seg med rettighetstvister vedrørende fiske og andre fornybare marine ressurser i samiske kyst- og fjordområder. Dette kommer imidlertid ikke klart til uttrykk i lovutkastets § 15. 
Det geografiske virkeområdet for henholdsvis kommisjonen og domstolen framkommer i lovforslagets § 2; det vil si ”tradisjonelle samiske områder” og ”samiske kyst- og fjordområder.” Jf. forøvrig også lovutkastets § 4. Som tidligere nevnt er det uheldig at lovteksten betegner visse områder som ”tradisjonelle” samiske områder, mens kyst- og fjordområdene ikke betegnes som tradisjonelle samiske områder. Denne sondringen skaper også uklarheter i forhold til bestemmelsene om den foreslåtte domstolen.

Utvalget foreslår at domstolens navn skal være ”Utmarksdomstolen for de tradisjonelle samiske områdene fra og med Troms fylke og sørover”. Lovteksten skaper usikkerhet med hensyn til om samiske kyst- og fjordområder faller inn under domstolens geografiske virkeområde, fordi slike områder ikke er betegnet som ”tradisjonelle” samiske områder i lovforslaget. Det framgår likevel klart i forarbeidene at slike områder faller inn under domstolens virkeområde. Utvalgets foreslåtte benevnelse for domstolen gjør at navnet ikke er i samsvar med domstolens saklige og geografiske virkeområde. Dette forsterkes ved at domstolen benevnes som ”utmarksdomstolen”. I henhold til vanlig norsk språkbruk kan rettighetsspørsmål knyttet til fjordfiske og andre fornybare marine ressurser vanskelig betegnes å vedrøre ”utmark”. 
Det synes på bakgrunn av ovennevnte nødvendig med en mer presis formulering av domstolens kompetanse i forhold til rettighetstvister i samiske kyst- og fjordområder. Som nevnt ovenfor bør ”samiske kyst- og fjordområder” betegnes som ”tradisjonelle samiske kyst- og fjordområder”, og det bør i lovens § 15 tydeliggjøres at slike områder også faller inn under domstolens virkeområde. Det synes derfor naturlig å foreslå visse justeringer i teksten i lovforslagets § 15, herunder hva angår domstolens navn. Domstolens navn bør vurderes endret til: ”Domstolen for utmark, fjord- og kystområder og naturressurser i de tradisjonelle samiske områdene fra og med Troms fylke og sørover”. 
4. Hålogalandsloven
Samerettsutvalget var bedt om å vurdere om statsgrunnen i Nordland og Troms, som utgjør 45 % av grunnen i de to fylkene bør forvaltes etter bestemmelsene i fjelloven. Utvalget konkluderer med at fjelloven, og heller ikke finnmarkslovens modell, bør videreføres uendret til statsgrunnen i Nordland og Troms. 
Utvalgets flertall (ni medlemmer) foreslår å overføre eierretten til Statsskogs grunn i Nordland og Troms til det selvstendige rettssubjektet Hålogalandsallmenningen. Dette gjelder den delen av statsgrunnen i de to fylkene hvor det ikke er grunnlag for å anerkjenne at andre har opparbeidet seg eiendomsrett.  Ordningen er foreslått regulert i lov om rettsforhold og disponering over grunn og naturressurser på Hålogalandsallmenningens grunn i Nordland og Troms (hålogalandsloven). Tre medlemmer går inn for å gjøre denne ordningen gjeldene også for statsgrunn i de tradisjonelle samiske områdene i Nord-Trøndelag, Sør-Trøndelag og Hedmark. 
To medlemmer ønsker å videreføre Statskog SFs eierrolle i Nordland og Troms, men slik at dagens forvaltningsordning revideres ved en ny lov (lov om rettsforhold og disponering over statens grunn og naturressurser i Nordland og Troms). Dette forslaget omtales ikke nærmere i denne betenkningen på grunn av manglende oppslutning om forslaget, og fordi dette forslaget ikke i tilstrekkelig grad tar hensyn til samiske rettigheter og statens folkerettslige forpliktelser overfor samene.
4.1 Lovens formål
Utvalgets flertall foreslår at formålet med loven skal være ”å legge til rette for at grunn og naturressurser på Hålogalandsallmenningens grunn i Nordland og Troms fylker kan disponeres på en balansert og økologisk bærekraftig måte til beste for innbyggerne i området, allmennheten for øvrig og særlig som grunnlag for samisk kultur, reindrift, utmarksbruk, næringsutøvelse og samfunnsliv og i samsvar med statens folkerettslige forpliktelser.” jf. lovutkastets § 1. 
Det mindretallet (tre medlemmer) som går inn for å gjøre denne forvaltningsordningen gjeldene også for statsgrunnen i de samiske områdene sør for Nordland har sluttet seg til den foreslåtte formålsbestemmelsen.

Lovforslagets formålsbestemmelse bygger i stor grad på den tilsvarende bestemmelsen i finnmarksloven, jf. finnmarksloven § 1. Det foreligger imidlertid en vesentlig forskjell mellom formålsbestemmelsen i den foreslåtte hålogalandsloven og finnmarksloven: Utvalget foreslår at grunn og naturressurser i Nordland og Troms også skal forvaltes til beste for ”allmennheten for øvrig”. Med allmennhetene for øvrig siktes det her i hovedsak til allmenne jakt- og fiskeinteresser, og til de som utøver allemannsrettigheter som er regulert i friluftsloven. 

Som kjent ble henvisningen til ”allmennheten for øvrig” strøket fra finnmarksloven § 1 under konsultasjonsprosessen mellom Stortingets Justiskomite og Sametinget. Begrunnelsen for dette var at finnmarksloven særlig skal regulere hensynet til innbyggerne i Finnmark og hensynet til samiske forhold. Det ble i den forbindelse imidlertid også framhevet at finnmarksloven likevel tar sikte på videreføre allmennhetens adgang til å delta i høstingen av fornybare ressurser. Men man valgte altså en løsning hvor hensynet til lokalbefolkningen og samene framheves.
Selv om formålsbestemmelsen ikke har noen selvstendige rettsvirkninger så vil den etter omstendighetene kunne være et viktig moment ved tolkningen og anvendelsen av lovens materielle bestemmelser. Den foreslåtte henvisningen til ”allmennheten for øvrig” kan bidra til en fortolkning av lovens bestemmelser som er innskrenkende i forhold til samiske rettigheter og interesser, fordi henvisningen i realiteten fastslår at allmennhetens interesser skal tillegges større vekt i Nordland og Troms enn hva tilfellet er i Finnmark fylke. 
Det foreligger ingen åpenbare grunner for at allmennhetens jakt- og fiske og friluftsinteresser skal tillegges større vekt i de tradisjonelle samiske områdene i Nordland og Troms enn hva tilfellet er for tilsvarende områder i Finnmark fylke. 
4.2 Lovens virkeområde
Det foreligger to alternative forslag med hensyn til utformingen av bestemmelsen om lovens virkeområde:
a) Utvalgets flertall (ni medlemmer)
 foreslår at virkeområdet for hålogalandsloven angis som grunn (faste eiendom og vassdrag med tilhørende naturressurser) som fram til i dag har vært ansett som ”opprinnelig og innkjøpt statsgrunn i Nordland og Troms”. Med dette menes grunn som Statskog SF har formell grunnbokshjemmel til, samt eventuell grunn som Statskog SF har vært ansett som eier av, uten å ha grunnbokshjemmel – og som ingen annen har opparbeidet seg eierrettigheter til på grunnlag av gjeldende norsk rett.
b) Utvalgets mindretall (tre medlemmer)
 foreslår at forvaltningsordningen gis anvendelse ikke bare for såkalt opprinnelig og innkjøpt statsgrunn i Nordland og Troms, men også for annen statseid grunn i de tradisjonelle samiske områdene sør for Nordland. Det vil i praksis si statseid grunn innenfor de administrativt avgrensede reinbeiteområdene i Nord-Trøndelag, Sør-Trøndelag og Hedmark fylke. Mindretallets forslag vil innenfor disse områdene få anvendelse både i statsallmenninger som i dag er forvaltet av fjelloven og på innkjøpt statsgrunn. Som følge av dette forslaget foreslår mindretallet en endring i fjelloven § 1, som innebærer et fjelloven oppheves i tradisjonelle samiske områder som i dag er statseide.
Utvalgets flertall uttrykker forståelse for ønsket om å etablere en felles forvaltningsordning for alle tradisjonelle samiske områder utenfor Finnmark. Det tilkjennegis at en slik ordning isolert sett kan ha en del gode grunner for seg, dersom den begrenses til grunn som i dag er i statlig eie. Flertallet er imidlertid av den oppfatning at det er lite realistisk å få gjennomslag for et eventuelt forslag om en felles forvaltningsordning. Flertallet er også av den oppfatning at oppheving av fjelloven til fordel for en annen forvaltningsordning ikke vil forbedre reindriftens situasjon i sørsamiske områder, fordi større utbyggingstiltak eller etablering av verneområder vil være håndtert av andre myndigheter enn de som har myndighet til å administrere utmarksutnyttelsen. Flertallet bidrar imidlertid ikke med forslag om hvordan dette grunnleggende problem kan løses, med andre ord hvordan rettighetssituasjonen for reindriften i de sør-samiske områdene kan forbedres.
Flertallets forslag bygger i stor utstrekning bygger på praktiske og pragmatiske hensyn, herunder en vurdering av at det vil være lite realistisk å få gjennomslag for noen annen form for forvaltningsordning. Flertallet gir imidlertid ingen overbevisende juridisk begrunnelse for forslaget om å videreføre dagens forvaltningsordning i sørsamiske områder - i en noe justert form. Flertallet redegjør heller ikke for hvorfor de foreslåtte endringer i fjelloven er mindre omfattende enn de foreslåtte bestemmelsene i hålogalandsloven, herunder forholdet til etablerte rettigheter. Det legges opp til at Statskog SF fremdeles skal besitte eierrådigheten i de tradisjonelle sørsamiske områdene. 

Mindretallet (tre medlemmer) er som nevnt av den oppfatning at man bør ha en ny forvaltningsordning for hele det samiske området utenfor Finnmark, som også omfatter statsallmenninger som er forvaltet etter fjelloven og innkjøpt statsgrunn i Sør-Norge. Dette innebærer at Statskog SFs grunneierrett foreslås opphevet i hele utvalgets mandatområde, og at grunneiendomsretten til statsgrunn i de sørsamiske områdene som i dag forvaltes etter fjelloven overføres til et nytt eierorgan. En slik forvaltningsordning er etter deres mening nødvendig for å trygge de samiske rettighetshaverne og interessene som gjør seg gjeldende i disse områdene. 

Den foreslåtte forvaltningsordningen for Hålogalandsallmenningen sikrer ikke samene tilstrekkelig innflytelse i forvaltningen av områdene. Den foreslåtte samiske minoritetsrepresentasjon i styret gir samene i Nordland og Troms langt svakere innflytelse enn hva tilfellet er i Finnmark. Det foreligger ingen avgjørende rettslige argumenterer som legitimerer en slik ordning. Det vises forøvrig også til behandlingen av disse spørsmål ovenfor i kapittel 2.3, blant annet med hensyn til hvilke krav folkeretten etablerer med hensyn til urfolks deltakelse i forvaltningen av egne tradisjonelle områder. Det er videre ingen garanti for at kartlegging og anerkjennelse av samiske rettigheter på grunnlag av gjeldende norsk rett i alle tilfeller oppfyller statens folkerettslige forpliktelse til å identifisere og sikre samiske rettigheter i områder hvor de ”tradisjonelt lever”, jf. forøvrig det som sagt om dette ovenfor i kapittel 2.2. 
Det er naturlig at man i høringsrunden tar opp denne problemstilling, og foreslår endringer som sikrer samene minst like god representasjon og mulighet til å påvirke forvaltningen som hva tilfellet er i Finnmark fylke. Det samme må gjelde for de sørsamiske områdene. Det finnes ingen god juridisk begrunnelse for å etablere forvaltningsordninger som gir ulik samisk innflytelse i de forskjellige delene av landet. Det må også legges til grunn at nye forvaltningsordninger ikke kan etableres i tradisjonelle samiske områder med mindre Sametinget og andre representative samiske organer samtykker til slike ordninger. Dette følger av samenes rett til selvbestemmelse.
4.3 Forholdet til folkeretten

Den foreslåtte bestemmelsen i lovutkastets § 3 er likelydende med utvalgets forslag til formulering av tilsvarende bestemmelse i kartleggings- og anerkjennelsesloven § 3:

”Loven her gjelder med de begrensningene som følger av ILO-konvensjon nr. 169 om urfolk og stammefolk i selvstendige stater. Loven skal anvendes i samsvar med folkerettens regler om urfolk og minoriteter.”
Lovteksten er utformet etter mønster av finnmarksloven § 3. Bestemmelsens første punktum innebærer at ILO konvensjonen vil gå foran loven dersom bestemmelser i loven er i motstrid med bestemmelsene i konvensjonen. Som nevnt ovenfor under kapittel 3.3 bør bestemmelsens annet punktum omformuleres slik at SP og FNs erklæring om urfolks rettigheter særskilt benevnes. Det vises her også til drøftelsen under kapittel 2.5.  
Videre er det å bemerke at den foreslåtte bestemmelsen om forholdet til folkeretten kun gjelder for Nordland og Troms fylker, som følge av flertallets forslag med hensyn til avgrensning av lovens virkeområde. En tilsvarende bestemmelse er ikke foreslått inntatt i fjelloven. Dette kan være av betydning i forhold til beslutninger som i framtiden vil bli truffet med hjemmel i fjelloven, for eksempel i forbindelse med vedtak om grunndisponeringer. Løsningen som utvalgets flertall foreslår vil medføre at folkerettslige bestemmelser ikke vil ha samme formelle status og tyngde i sørsamiske områder som i Nordland, Troms og Finnmark fylker. En slik løsning kan vanskelig forsvares, blant annet fordi det nettopp er i sørsamiske områder at samiske rettigheter og interesser utsettes for størst press fra konkurrerende interesser.  
4.4 Forholdet til bestående rettigheter

Lovutkastets § 4 angir begrensninger på Hålogalandsallmenningens rådighet som grunneier med hensyn til andre som har rettigheter på dennes grunn. Forslaget lyder som følger:
”Samene har kollektivt og individuelt gjennom langvarig bruk av land og vann opparbeidet rettigheter til Hålogalandsallmenningens grunn i Nordland og Troms.

Loven her gjelder ikke i den utstrekning annet følger av særlige rettsforhold og gjør ikke inngrep i kollektive og individuelle rettigheter til land og vann som samer og andre gjennom langvarig bruk har opparbeidet ved hevd eller alders tids bruk på Hålogalandsallmenningens grunn. Dette gjelder også de rettighetene utøvere av samisk reindrift, herunder grenseoverskridende reindrift, har på slikt grunnlag eller etter reindriftsloven.”
Bestemmelsens første ledd er en viktig prinsipiell anerkjennelse av at samers langvarige bruk av grunn gir grunnlag for rettsdannelser. Som følge av avgrensningen av lovens virkeområde gjelder denne anerkjennelsen imidlertid bare i forhold til de tradisjonelle samiske områdene i Nordland og Troms fylke. Videre er som tidligere nevnt problematisk at denne anerkjennelsen bare gjelder i forhold til rettighetsetablering på grunnlag av hevd og alders tids bruk. Den tilsvarende bestemmelsen i finnmarksloven omfatter også rettighetsetablering ”på annet grunnlag” – som må antas å omfatte samisk sedvane så vel som folkerettslige hjemler.
Flertallet foreslår ingen tilsvarende bestemmelse i fjelloven, i det flertallets forslag til endring i fjelloven § 1 begrenser seg til en anerkjennelse av at reindriftens rett til bruk av statsallmenningene har sitt grunnlag i alders tids bruk. En slik endring i fjelloven medfører imidlertid ingen realitetsendring fordi dette kun er kodifisering av gjeldende rett. Flertallets forslag forutsetter at samenes rettigheter i Sør-Norge begrenser seg til reindriftsretten, og utelukker dermed at samene også kan ha opparbeidet andre kollektive og individuelle rettigheter gjennom annen langvarig bruk av land og vann. Samenes rettighetssituasjon i Sør-Norge knyttes ufravikelig til reindriften, og forutsetningen om at man gjennom reindriftsvirksomhet kun kan etablere en bruksrett.
Lovutkastets § 4, annet ledd presiserer at hålogalandsloven verken griper inn i opparbeide rettigheter med grunnlag i hevd og alders tids bruk eller rettigheter som samiske reindriftsutøvere har på et slikt grunnlag eller i medhold av reindriftsloven. Som nevnt ovenfor foreslår utvalgets flertall foreslår en endring i fjelloven hvor det presiseres at reindriftsretten i de statsallmenningene hvor det foregår samisk reindrift er en rettighet som utøves i kraft av særlig hjemmel, og at denne retten skal kunne nytes slik det etter forholdene er naturlig og i samsvar med reindriftsloven. Det er relativt stor forskjell mellom det som foreslås nedfelt i hålogalandsloven § 4, annet ledd, og den foreslåtte endringen i fjelloven § 1. Forslaget vedrørende fjelloven § 1 omhandler kun kollektive reindriftsrettigheter, mens hålogalandsloven § 4, annet ledd, omhandler kollektivt så vel som individuelt opparbeidete samiske rettigheter. 
4.5 Hålogalandsallmenningen

Bestemmelsene i lovutkastets kapittel 2 inneholder bestemmelser om Hålogalandsallmenningens rettsstilling, styrets sammensetning og oppgaver, grunndisponeringstiltak, saksbehandlingsregler, representasjon, disponering av inntekter m.v. 

4.5.1 Hålogalandsallmenningens rettsstilling
Flertallets forslag innebærer at eiendomsretten til restgrunn i Nordland og Troms som Statskog SF i dag anses som eier av, skal overføres til et nytt selvstendig rettssubjekt - Hålogalandsallmenningen. Det vil si den grunn som Hålogalandsallmenningen vil eie etter at rettighetskartleggingen er fullført, er grunn som andre ikke har opparbeidet seg eierrettigheter til og som har vært eid av staten.
Hålogalandsallmenningen vil dermed, i likhet med Finnmarkseiendommen, ha selvstendig eierrådighet i forhold til staten og vil ikke kunne instrueres av det offentlige med hjemmel i den alminnelige instruksjonsmyndigheten. Flertallet foreslår imidlertid at statlig eierskap videreføres i de tradisjonelle sørsamiske samiske områdene, uten at begrunnes på en juridisk overbevisende måte. 
Hålogalandsallmenningens virksomhet som grunneier pålegges begrensninger med hensyn til hvilke disposisjoner som kan iverksettes i medhold av grunneierretten. Lovens bestemmelser om formål og forholdet til folkeretten setter begrensninger for eierorganets disposisjoner over grunn og naturressurser. Lignende begrensninger foreslås nedfelt i fjelloven i forhold til sørsamiske områder. Den store forskjellen er at den samiske innflytelsen i grunneierorganene i de tradisjonelle samiske områdene forblir marginal, og at staten fremdeles vil være grunneier i disse områdene. 
4.5.2 Hålogalandsallmenningens styre 
Lovutkastets § 6 om Hålogalandsallmenningens styre er utformet etter mønster av finnmarksloven. Bestemmelsens første ledd slår fast at styret skal sammensettes av seks personer. De foreligger ulike forslag med hensyn til hvilke institusjoner og hvor mange styremedlemmer hver enkelt institusjon skal oppnevne til styret:

· Utvalgets flertall foreslår at Sametinget, Nordland fylkesting og Troms fylkesting hver velger to styremedlemmer med personlige varamedlemmer.
 Samene vil her komme i en klar minoritetsposisjon i styret. Den foreslåtte sammensetningen av styret må anses som formalisering av en svak konsultasjonsordning, hvorigjennom Sametinget kan komme med innspill og synspunkter.
· Et mindretall foreslår at tre av medlemmene med varamedlemmer velges av Sametinget og de tre øvrige av de to fylkestingene i fellesskap.
 Dette forslaget innebærer samisk medbestemmelse tilsvarende det man i dag har i Finnmark.
· Det mindretallet som har foreslått at lovens geografiske virkeområde skal tilsvare de tradisjonelle samiske områdene fra og med Troms fylke og sørover, foreslår at fylkestingene i de fylkene som vil ha grunn i dette området oppnevner tre styremedlemmer i fellesskap, mens Sametinget oppnevner de øvrige tre medlemmer.
 Dette forslaget innebærer også samisk medbestemmelse tilsvarende det man i dag har i Finnmark.

Utvalgets flertall er av den oppfatning at deres foreslag til styresammensetning utvilsomt oppfyller folkerettens krav om samisk deltakelse i forvaltningen. Dette begrunnes med at grunnen som Hålogalandsallmenningen vil eie er begrenset til den grunn som andre ikke har opparbeidet seg eierrettigheter til. Flertallets konklusjon bygger i det vesentlige på en fortolkning av statens folkerettslige forpliktelser overfor samene i henhold til ILO konvensjon art 14 og SP artikkel 27, og en forutsetning om at SP artikkel 1 om retten til selvbestemmelse – ikke etablerer noen selvstendige forpliktelser utover det som framgår av bestemmelsene i ILO-konvensjonen og SP artikkel 27.
Flertallet legger avgjørende vekt på at forvaltningsordningen forutsetter at eierforholdene er avklart, og at Hålogalandsallmenningen kun skal forvalte det som verken samer eller andre har eierrettigheter til. Hovedfokus settes her med andre ord på den formelle tingsrettslige eiendomsretten i henhold til nasjonal lovgivning. Dette er en tilnærming som unnlater å ta hensyn til viktige folkerettslige normer, spesielt urfolks rett til effektive deltakelse og innflytelse i forvaltningen av ressurser i tradisjonelle urfolksområder, og urfolks rett til selvbestemmelse. Vurderingen av hvorvidt urfolks rett til selvbestemmelse og effektive deltakelse i forvaltningen er oppfylt går utover en vurdering av hvordan spørsmålet om eierskap blir løst. Naturressursene innenfor allmenningen vil også i fortsettelsen være viktige for den samiske kulturens overlevelse og som grunnlag for samiske næringer og økonomi. Det er derfor vanskelig å slutte seg til flertallets konklusjon om at kravet til samisk deltakelse i forvaltningen reduseres som følge av at eierforholdene i de to fylkene er avklart.

Det må forutsettes at retten til selvbestemmelse gir samene rett til effektiv innflytelse i forvaltningen av områdene. Samisk deltakelse i allmenningens styre, slik den er foreslått av flertallet, kan vanskelig sies å oppfylle dette kravet fordi samenes mindretallsposisjon ikke sikrer effektiv innflytelse i forvaltningen for Sametinget – som samenes folkevalgte organ i Norge. Det må også legges til grunn at det følger av retten til selvbestemmelse at et nytt forvaltningsregime for grunn og ressurser i tradisjonelle samiske områder ikke kan etableres med mindre Sametinget aksepterer en slik løsning.  
Videre kan man ikke, slik utvalget gjør, legge til grunn at kartlegging og anerkjennelse av samiske rettigheter på grunnlag av gjeldende nasjonal rett alltid vil være å anse som oppfyllelse av statens folkerettslige forpliktelser. Dette behøver nødvendigvis ikke alltid å være tilfellet, jf. drøftelsen ovenfor under kapittel 2.2.
4.5.3 Grunndisponeringstiltak
Det foreslås i lovutkastets § 10 første ledd og andre ledd at: 

”Hålogalandsallmenningen kan ikke iverksette grunndisponeringstiltak eller andre tiltak som kan medføre endret bruk av utmark eller vassdrag, dersom dette medfører urimelig eller unødvendig skade eller ulempe for reindriftsutøvernes rettigheter eller andre bruksrettigheter med grunnlag i særlige rettsforhold på grunn eller i vassdrag i Hålogalandsallmenningens eie, jf. § 4.
Hålogalandsallmenningen kan heller ikke iverksette tiltak som nevnt i første ledd dersom dette medfører vesentlig skade for personer eller grupper hvis rettigheter er nærmere regulert i loven her.”
Den foreslåtte bestemmelsen etablerer rådighetsbegrensninger i forhold til grunneiers rådighet over grunn og ressurser. Dette er et svært positivt forslag, blant annet sammenlignet med finnmarksloven som ikke inneholder en tilsvarende bestemmelse.  
Det synes likevel nødvendig med ytterligere begrensninger i forhold til grunndisponeringstiltak utover det som utvalget her foreslår. Utvalgets forslag begrenser seg til tiltak som kan skade eller være til ulempe for bruksrettigheter. Det synes naturlig å utvide vurderingsgrunnlag til også å gjelde tiltak som i betydelig grad kan skade de grunnleggende vilkår for samisk kultur, samiske næringer og samisk samfunnsliv. Dette gjør seg spesielt gjeldende i lys av utvalget foreslår at kartleggingen av samiske rettigheter skal skje på grunnlag av gjeldende norsk rett. Bestemmelsen kan eksempelvis formuleres på følgende måte (tilleggene er understreket):

”Hålogalandsallmenningen kan ikke iverksette grunndisponeringstiltak eller andre tiltak som kan medføre endret bruk av utmark eller vassdrag, dersom dette medfører urimelig eller unødvendig skade eller ulempe for samisk kultur, samisk samfunnsliv eller samiske næringer, herunder reindriftsutøvernes rettigheter, eller andre bruksrettigheter med grunnlag i særlige rettsforhold på grunn eller i vassdrag i Hålogalandsallmenningens eie, jf. § 4.

Grunndisponeringstiltak eller andre tiltak som i betydelig grad kan skade de grunnleggende vilkår for samisk kultur, samiske næringer eller samfunnsliv kan ikke iverksettes, for så vidt ikke Sametinget og berørte samer samtykker til dette.
Hålogalandsallmenningen kan heller ikke iverksette tiltak som nevnt i første ledd dersom dette medfører vesentlig skade for personer eller grupper hvis rettigheter er nærmere regulert i loven her.”
En tilsvarende bestemmelse bør også foreslås gjøres gjeldende for de sørsamiske områdene. En slik begrensing i forhold til grunndisponeringstiltak vil sterkt bidra til å sikre en forvaltningsordning som er i samsvar med statens folkerettslige forpliktelser. En slik bestemmelse vil ikke være urimelig, fordi den bare vil gjelde i de særlige tilfellene hvor tiltak i betydelig grad kan skade de grunnleggende vilkår for samisk kultur, samiske næringer eller samfunnsliv. 
4.5.4 Inntektsdisponering
Det framgår av lovforslagets § 25 at inntektene i den regionale utmarksforvaltningen skal tilfalle de respektive utmarkskassene. Er overskuddet større enn det som trengs til tilretteleggingstiltak, oppsyn og liknende tiltak kan det av overskuddet bevilges midler til formål som tar sikte på å styrke næringsgrunnlaget i bygder i regionen, eller bevilges til allmennyttige formål i disse bygdene. Dette forslaget framstår som en langt bedre løsning enn hva tilfellet er mht disponeringen av Finnmarkseiendommens inntekter. Dette vil føre til at en betydelig del av Hålogalandsallmenningens grunneierinntekter tilbakeføres til lokalmiljøene. Svakheten i forslaget er at en tilsvarende bestemmelse ikke foreslått å skulle gjelde for de sørsamiske områdene. 
5. Saksbehandlings- og konsultasjonsloven

Et samlet utvalg foreslår særlige bestemmelser for saksbehandling og konsultasjoner ved tiltak som kan få virkninger for naturgrunnlaget i tradisjonelle samiske områder. Dette er foreslått regulert i en egen saksbehandlings- og konsultasjonslov, samt ved hjelp av endringer i annen lovgivning, blant annet plan- og bygningsloven, naturvernloven og bergverksloven. 

Utvalget begrunner forslaget med at internasjonal urfolksrett i økende grad vektlegger urfolks rett til å delta i beslutningsprosesser i saker som har direkte betydning for dem. Utvalget viser i den forbindelse spesielt til ILO konvensjonens artikkel 6, 7 og 15, samt SP artikkel 27.
5.1 Lovens formål og forholdet til folkeretten
Det framgår av lovforslagets § 1 første ledd at lovens formål er ”å legge forholdene til rette for å sikre et fortsatt naturgrunnlag for og vern av samisk materiell kulturutøvelse i samsvar med statens forpliktelser etter folkeretten.”
Bestemmelsen i første ledd har ingen selvstendig rettslig betydning, men det er en viktig synliggjøring av at staten i henhold til folkeretten er forpliktet til å sikre samisk deltakelse i beslutningsprosesser i saker som kan påvirke naturgrunnlaget i tradisjonelle samiske områder.

Bestemmelsens annet ledd regulerer forholdet til folkeretten. Det framgår her at loven skal gjelde med de begrensninger som følger av artikkel 27 i FN-konvensjonen om sivile og politiske rettigheter og ILO konvensjon nr. 169. Det heter videre at loven skal anvendes i samsvar med folkerettens bestemmelser om urfolk og minoriteter. 

5.2 Geografisk og saklig virkeområde

I henhold til lovforslagets § 2 skal loven gjelde for beslutninger og tiltak som planlegges iverksatt i tradisjonelle samiske områder, og for andre beslutninger og tiltak som kan få virkning for samisk materiell kulturutøvelse i slike områder. Loven får også anvendelse på beslutninger og tiltak som gjelder petroleumsvirksomhet på norsk kontinentalsokkel nord 62°N og på beslutninger og tiltak som ellers kan få innvirkning på fiske eller annen materiell kulturutøvelse i samiske kyst- og fjordområder. 
Utvalget foreslår at saksbehandlings- og konsultasjonsreglene skal gjelde i Finnmark, Troms, Nordland og Nord-Trøndelag fylke; samt kommunene Osen, Roan, Åfjord, Bjugn, Rissa, Selbu, Tydal, Holtålen, og Røros i Sør-Trøndelag fylke, og Surnadal, Sunndal og Rindal kommuner i Møre og Romsdal fylke. 

Bestemmelsene i lovforslagets § 4 angir det saklige virkeområdet for de alminnelige saksbehandlingsreglene. Saksbehandlingsreglene foreslås å skulle gjelde for (a) enkeltvedtak som gjelder tillatelser til tiltak som kan få virkning for bruk av grunn eller ressurser i tradisjonelle samiske områder; (b) enkeltvedtak som gjelder tillatelse til erverv eller ekspropriasjon av rettigheter til grunn eller ressurser som kan få virkning for bruk av grunn og ressurser i tradisjonelle samiske områder; (c) beslutninger av offentlig myndighet om iverksetting av tiltak som kan få virkning for bruk av grunn og ressurser i tradisjonelle samiske områder. Lovforslaget vil ha den nyttige funksjon at de bidrar til å påminne vedtaksorganene om deres plikt til å ivareta samiske hensyn under saksforberedelsen og i forbindelse med vedtak., jf. lovforslagets § 5 (kunngjøring og offentlig ettersyn), § 6 (høring) og § 7 (utredningsplikt). 
5.3 Forhandlingsplikt
Saksbehandlings- og konsultasjonsloven er et viktig og positivt element i utvalgets samlede forslag. Bestemmelsene gir økt innflytelse til Sametinget, reindriften og andre samiske rettighetshavere. 
Spørsmålet er imidlertid om en ren konsultasjonsplikt i tilstrekklig grad sikrer effektiv samisk innflytelse i saksbehandlingen av saker som er særskilt viktige for samisk kultur, samiske næringer og samisk samfunnsliv. Dette til tross for at utvalget foreslår en noe forsterket forhandlingsplikt i forbindelse med planlegging av tiltak som planlegges lokalisert i områder som er særlig viktige for samisk materiell kulturutøvelse, så som områder hvor det er anerkjent eller vil bli anerkjent eierrettigheter i samsvar med statens folkerettslige forpliktelser, og i områder som har vesentlig betydning for utøvelse av reindrift, kyst- og fjordfiske, eller annen samisk materiell kulturutøvelse. Det er foreslått at i slike tilfeller kan tiltak bare iverksettes dersom tungtveiende samfunnshensyn tilsier det, jf. lovforslagets § 10, første ledd. Det foreslås også at dersom det i slike saker ikke oppnås enighet om tiltakets gjennomføring, skal tiltaket som hovedregel ikke tillates gjennomført, jf. § 10, siste ledd.
Som det framgår ovenfor, blant annet i avsnitt 4.5.3, er det imidlertid ikke alltid tilstrekkelig med rene konsultasjoner. Dette fordi det må legges til grunn at samene i henhold til folkeretten i noen tilfeller også har en forhandlingsrett. Dette gjelder spesielt i forbindelse med planlegging av tiltak som i betydelig grad kan skade de grunnleggende vilkår for samisk kultur, samiske næringer eller samfunnsliv. Det må legges til grunn at slike tiltak ikke kan gjennomføres med mindre Sametinget og berørte samer samtykker til dette. Dette kan imidlertid vanskelig fullt ut sikres gjennom en ren konsultasjonsplikt, og en hovedregel som i prinsippet åpner for alle former for tiltak – uavhengig av skadevirkningene for samisk materiell kulturutøvelse – dersom tungtveiende samfunnshensyn taler til fordel for gjennomføring av tiltaket. Hva som representerer tungtveiende samfunnshensyn vil nødvendigvis måtte basere seg på en subjektiv interesseavveining mellom hensyn til samisk kultur, samiske næringer og samfunnsliv og storsamfunnets interesser.

Den senere tids politiske debatt om forvaltningen av grunn og ressurser i Finnmark er et godt eksempel på at vilkåret om at det må foreligge tungtveiende samfunnshensyn til fordel for planlagte tiltak ikke nødvendigvis behøver å være noen form for garanti for at samiske rettigheter og hensyn vil bli ivaretatt. Eksempelvis har fylkets mest framtredende Stortingsrepresentant, Olav Gunnar Ballo, tatt til orde for at man må vurdere om midlene som brukes på reindrifta kan disponeres på en mer samfunnstjenelig måte. Begrunnelsen for dette er at reindriftsnæringen står i veien for industri- og samfunnsutviklingen i Finnmark – altså ”tungtveiende samfunnshensyn”.

Det synes nødvendig å nedfelle en klar forhandlingsplikt for myndighetene og en forhandlingsrett for Sametinget og berørte samer, i saker som i betydelig grad kan skade grunnleggende vilkår for samisk kultur, samiske næringer og samisk samfunnsliv. Med den virkning at tiltak som i betydelig grad kan skade de grunnleggende vilkår for samisk kultur, samiske næringer eller samfunnsliv, eller krenker grunnleggende samiske rettigheter, ikke kan iverksettes med mindre Sametinget og berørte samer samtykker.

Det vises her til at den finske sameloven § 9 (lag 974/1995) pålegger en forhandlingsplikt for myndighetene overfor Sametinget, blant annet i saker vedrørende bruk og forvaltning av statseid grunn, mineralsaker, og saker vedrørende samisk kultur. Den nordiske ekspertgruppen som utarbeidet forslag til Nordisk samekonvensjon har forøvrig også foreslått at en tilsvarende forhandlingsplikt nedfelles i konvensjons artikkel 16. Ekspertgruppen legger til grunn at Sametingets rett til forhandlinger må gjelde alle typer saker, både lovgivning og forvaltning. 
� Samerettsutvalgets forslag til ny lovgivning og endringer i eksisterende lovgivning er inntatt i NOU 2007:13, Bind A, kapittel 1. De foreslåtte bestemmelsene er også inntatt i utredningens kapittel 24, der det også er gitt spesialmerknader til hver enkelt bestemmelse. 





� Bestående av ni medlemmer. 


� Bestående av tre medlemmer.


� Bestående av to medlemmer. 


� Finnmarksloven § 5 siste punktum: ”For å fastslå omfanget og innholdet av de rettighetene som samer og andre har på grunnlag av hevd eller alders tids bruk eller på annet grunnlag, opprettes en kommisjon som skal utrede rettigheter til land og vann i Finnmark, og en særdomstol som skal avgjøre tvister om slike rettigheter, jf. kapittel 5.”


� Kirsti Strøm Bull (1997), Studier i reindriftsrett, side 19


� Hans Petter Graver og Geir Ulfstein, Folkerettslig vurdering av forslaget til ny Finnmarkslov, avsnitt om ILO-konvensjon nr. 169 artikkel 14


� NOU 2007:13, side 180


� FN-dokument: E/C.12/SWE/5, 6. september 2006 


� FNs menneskerettighetskomitè observasjoner i forhold til den femte periodiske rapporten fra Canada, FN-dokument CCPR/C/CAN/CO/5, 2. november 2005, paragraf 22: ”While stressing the obligation of the State party to seek the informed consent of indigenous peoples before adopting decisions affecting them....”


� Martin Scheinin (2004), Indigenous Peoples’ land Rights under the International Covenant on Civil and Political Rights, 


� NOU 2007:13, side 171-172





� National Law No. 3760 - December 2007


� Supreme Court of Belize, A.D. 2007, Claim No. 171 of 2007, paragraph 131: “Also, importantly in this regard is the recent Declaration on the Rights of Indigenous Peoples adopted by the General Assembly of the United Nations on 13 september 2007. Of course, unlike resolutions of the Security Council, General Assembly resolutions are not ordinarily binding on member states. But where these resolutions or Declarations contain principles of general international law, states are not expected to disregard them. This Declaration – GA Res. 61/295 - was adopted by an overwhelming number of 143 states in favor with only four states against with eleven abstentions. It is of some signal importance, in my view, that Belize voted in favor of this declaration. And I find its Article 26 of special resonance and relevance in the context of this case, reflecting, as I think it does, the growing consensus and the general principles of international law on indigenous peoples and their lands and resources.”


� News Release, 9 April 2008: ”On Tuesday, April 8, the House of Commons passed a resolution to endorse the Declaration as adopted by the UN and calling on Parliament and the Government of Canada to fully implement the standards contained therein.” � HYPERLINK "http://www.nwac-hq.org/en/documents/JointPressReleasereUNDeclarationHoCVoteApr9-08.pdf" ��www.nwac-hq.org/en/documents/JointPressReleasereUNDeclarationHoCVoteApr9-08.pdf� 


� Njål Høstmælingen (2003), Internasjonale menneskerettigheter, side 68-69


� James Anaya (2004), Indigenous Peoples in International Law,(Second edition), side 97


� Reference re Secession of Quebec (1998) 2 S.C.R. 217: “The existence of the right of a people to self-determination is now widely recognized in international conventions that the principle has acquired a status beyond “convention” and is considered a general principle of international law.”





� Medlemmene Fjellheim og Kappfjell


� The United Nations Declaration on the Rights of Indigenous Peoples, A/61/L.67, 12 September 2007 


� Supreme Court of Belize, A.D. 2007, Claim No. 171 of 2007, paragraph 131: “I find its [Declaration] Article 26 of special resonance and relevance in the context of this case, reflecting, as I think it does, the growing consensus and the general principles of international law on indigenous peoples and their lands and resources.”


� Medlemmene Gauslaa, Broderstad, Strøm Bull, Eggen, Eriksen, Larsen, Lund, Pedersen og Røssvold, med subsidiær tilslutning fra Parmann. 


� Medlemmene Eira, Kappfjell og Westerfjeld.


� Medlemmene Gauslaa, Broderstad, Strøm Bull, Eggen, Larsen, Lund og Røssvoll, med subsidiær tilslutning fra Parmann


� Medlemmene Eriksen og Pedersen


� Medlemmene Eira, Kappfjell og Westerfjeld


� � HYPERLINK "http://www.finnmarken.no/lokale_nyheter/article3582322.ece" ��www.finnmarken.no/lokale_nyheter/article3582322.ece�, ”Vil fjerne reindriftspenger”, Publisert 3.6.2008, av Alan klo

